Tiada rakyat Malaysia dalam pesawat Sriwijaya Air terhempas di Indonesia

Tiada rakyat Malaysia di dalam pesawat Sriwijaya Air, yang dilaporkan terhempas di perairan Kepulauan Seribu di Indonesia.Menurut kenyataan Kedutaan Besar Malaysia di Jakarta, pihak kedutaan dimaklumkan tiada warga negara Malaysia terbabit dalam nahas berkenaan.Pesawat jenis Boeing 737-500 yang membawa 62 penumpang termasuk anak kapal itu dilaporkan terputus hubungan selepas berlepas dari Lapangan Terbang Soekarno Hatta, Jakarta menuju Pontianak, pukul 2.36 petang waktu Indonesia Barat.Kontak terakhir pesawat itu dengan menara kawalan adalah pada jam 2.40 petang waktu Indonesia Timur.


Najib tak boleh berkempen dari penjara

Bekas perdana menteri Najib Razak yang dipenjarakan tidak akan dapat mengeluarkan kenyataan, berikutan kenyataan Jabatan Penjara yang menghalang banduan daripada berkempen bagi Pilihan Raya Umum ke-15 (PRU15) yang bakal diadakan bulan depan.
“Setakat ini apa-apa kenyataan yang mahu dikeluarkan oleh banduan dalam penjara... sememangnya tidak dibenarkan,” kata Pengarah Kanan Bahagian Dasar Kepenjaraan Jabatan Penjara Supri Hashim kepada pemberita di sebuah acara di Melaka hari ini.
Beliau berkata larangan itu meliputi semua banduan, termasuk Najib, yang mula menjalani hukuman 12 tahun pada 23 Ogos selepas kalah dalam rayuan terakhirnya berhubung kes SRC International di Mahkamah Persekutuan.
Supri berkata surat atau dokumen daripada banduan kepada keluarga mereka akan ditapis oleh jabatan itu sebelum dihantar keluar.
“Jabatan Penjara tiada kena mengena dengan politik dan kami hanya laksanakan tanggungjawab waima apa pun kerajaan yang memerintah,” tambahnya.
Sejak dipenjarakan, terdapat dakwaan bahawa Najib menerima layanan istimewa di penjara, termasuk dakwaan mengatakan bekas perdana menteri itu ditempatkan di sebuah rumah yang terletak dalam kawasan penjara.
Pihak penjara berulang kali menafikan spekulasi mengenai dakwaan berhubung pemenjaraan Najib.
Dakwaan itu turut menarik tumpuan ramai terhadap layanan yang diberikan kepada Presiden PKR Anwar Ibrahim, yang merupakan pemimpin politik paling kanan pernah dipenjarakan sebelum Najib.
Bulan lalu, MalaysiaNow melaporkan ketua pembangkang itu diberikan layanan istimewa semasa menjalani hukuman penjara atas sabitan liwat.
Ia termasuk peguamnya yang membawa masuk bahan untuknya, serta menyeludup keluar kenyataan akhbar dan surat sebelum pembangkang melancarkan gabungan bersama pada PRU14.


83 lagi korban Covid-19, kes baru kembali rekod angka lebih 5,000

Malaysia merekodkan kes baru sebanyak 5,244 menjadikan kes keseluruhan Covid-19 meningkat sebanyak 711,006.Selangor kekal mencatat kes harian tertinggi sebanyak 2,001 disusuli Negeri Sembilan (677), Sarawak (577), Kuala Lumpur (531), Johor (282), Pahang (245).Hanya Perlis (1) sahaja yang mencatat kes harian satu digit.Negara juga mencatat sebanyak 6,372 kes sembuh menjadikan jumlah keseluruhan kes sembuh meningkat kepada 645,553.Kes aktif dengan kebolehjangkitan pula kini berjumlah 60,816.Dalam pada itu, 879 pesakit ditempatkan di unit rawatan rapi (ICU) termasuk 433 orang memerlukan bantuan alat pernafasan.Malaysia turut mencatat 83 lagi korban akibat Covid-19, menjadikan jumlah mangsa yang maut meningkat kepada 4,637.


Mahathir tolak permohonan Anwar tangguh sebulan jawab tuntutan, kata peguam

Dr Mahathir Mohamad menolak permohonan masa lanjutan kepada Anwar Ibrahim untuk menjawab notis tuntutannya yang menuntut perdana menteri itu menarik balik kenyataan didakwa memfitnahnya pada Kongres Nasional Khas PKR 2023.
Peguamnya, Rafique Rashid memberitahu peguam mewakili Anwar mengutus surat kepada pihaknya dan mahkamah dengan memaklumkan mereka perlu masa tambahan selama satu bulan untuk memfailkan notis pembelaan.
Bercakap kepada MalaysiaNow, Rafique berkata surat itu dihantar pada 29 Mei, dua hari sebelum pengurusan kes pertama yang sepatutnya berlangsung pada hari ini.
"Pada hari yang sama juga kita berjumpa dengan Dr Mahathir dan beliau tak benarkan lanjutan masa," katanya ketika ditemui di Yayasan Kepimpinan Perdana, Putrajaya.
Sebelum ini, peguam Anwar dari Tetuan Thomas Phillip memohon masa hingga 17 April untuk menjawab notis tuntutan yang dikemukakan Mahathir pada 27 Mac lalu.
Katanya lagi, Mahathir enggan memberikan tambahan masa kerana dua sebab utama.
Pertama, katanya, bekas perdana menteri itu pernah memberikan lanjutan masa selama dua minggu ketika diminta oleh Anwar.
Kedua, kes saman fitnah tersebut sudah diketahui umum dan melibatkan kredibiliti seorang tokoh awam negara.
"Maka Mahathir minta dipercepatkan dan tak beri lagi masa tambahan."
Pada 4 Mei lalu, Mahathir mengemukakan saman fitnah terhadap Anwar dengan menuntut ganti rugi sebanyak RM150 juta berhubung ucapan perdana menteri itu di Kongres Nasional Khas Malaysia Madani: "Pelaksanaan Sebuah Idealisme" pada Mac lalu.
Mahathir berkata, ia memberi gambaran yang amat buruk terhadapnya dan adalah satu fitnah, melainkan Anwar boleh menunjukkan bukti bahawa beliau mendapat berbilion ringgit dan melarikan duit itu ke luar negara serta tidak membayar cukai.
Katanya, meskipun pernah melemparkan tuduhan hampir sama sebelum ini (sebelum menjadi perdana menteri) tetapi Anwar kini ialah perdana menteri yang mesti bertanggungjawab dan tidak boleh membuat tuduhan dengan begitu saja tanpa bukti jelas.
Mengulas lanjut, Rafique memberitahu pihak mahkamah juga memberikan tempoh waktu dua minggu dari sekarang kepada Anwar dan pasukan peguamnya untuk memfailkan notis pembelaan.


Di Sarawak, operasi di hospital seperti biasa sepanjang ‘hartal’

Ketika beberapa kumpulan doktor kontrak di Lembah Klang berhimpun di jalan raya hospital tempat mereka bertugas sebagai sebahagian daripada gerakan Hartal Doktor Kontrak, namun suasana di Sarawak nampaknya sangat berbeza.Di Hospital Umum Sarawak, tidak ada kelibat himpunan atau sesiapa yang memakai pakaian berwarna hitam bagi menandakan himpunan gerakan protes tersebut.Seorang doktor yang memperkenalkan dirinya sebagai Dr Marli berkata dia sudah menjadi doktor kontrak sejak dua tahun lalu.Marli memberitahu MalaysiaNow dia tidak dapat menyertai mogok tersebut kerana berada di wad merawat beberapa orang pesakit.“Protes bermula pukul 11 pagi dan saya pula sedang sibuk di wad, uruskan pesakit-pesakit,” katanya.“Bukannya saya tak sokong. Sebagai seorang doktor kontrak, sudah pasti saya sokong gerakan ini, tapi kalau saya tinggalkan wad dan ikut serta mogok, apa yang akan jadi kepada pesakit-pesakit?”Pegawai keselamatan yang ditugaskan untuk memantau aliran trafik di pintu masuk lobi hospital turut diarahkan unuk memeriksa situasi setiap 15 minit bagi memastikan tidak ada kerumunan dalam kawasan tersebut.Salah seorang daripada mereka berharap doktor kontrak tidak mengadakan tunjuk perasaan di hospital tersebut terutama ketika musim pandemik.“Dalam keadaan genting yang kita hadapi sekarang, apa yang kita perlukan adalah semua orang mainkan peranan masing-masing bagi menghentikan penularan wabak Covid-19,” katanya.Dia turut menambah pakar kesihatan awam juga turut menasihatkan orang ramai untuk berfikir dahulu sebelum mengadakan tunjuk perasaan.Mogok yang dianjurkan gerakan Hartal Doktor Kontrak sebelum ini dirancang untuk diadakan di hospital-hospital kerajaan dan beberapa klinik di seluruh negara sebagai sebahagian daripada tunjuk perasaan menuntut penempatan jawatan tetap dalam perkhidmatan awam.Sistem kontrak diperkenalkan bekas perdana menteri Najib Razak untuk graduan perubatan, pergigian dan farmasi dalam pembentangan Belanjawan 2017 di Dewan Rakyat, dengan alasan kekangan jawatan tetap dalam sektor perkhidmatan awamKumpulan itu sebelum ini mendakwa kira-kira 4,000 doktor akan menyertai protes hari ini.


Mangsa banjir di 4 negeri terus berkurang

Situasi banjir di Kelantan, Terengganu, Pahang dan Perak, semakin pulih setakat 8 pagi ini dengan jumlah mangsa di pusat pemindahan sementara (PPS) dilaporkan menurun.Bagaimanapun, Johor masih mencatatkan peningkatan jumlah mangsa banjir  akibat hujan lebat berterusan sejak malam tadi.Di Kelantan, jumlah mangsa banjir di 16 PPS berkurangan kepada 1,702 berbanding 2,118 petang semalam.Berdasarkan maklumat dari aplikasi Info Bencana Jabatan Kebajikan Masyarakat (JKM), Pasir Mas kekal merekodkan jumlah penduduk yang terjejas teruk dengan 1,206 mangsa masih ditempatkan di 10 PPS diikuti Kuala Krai dengan 496 mangsa membabitkan enam PPS.Di Terengganu, Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman memaklumkan jumlah mangsa banjir terus berkurangan kepada 3,956 berbanding 6,981 orang, 3 petang semalam.“Kesemua mereka ditempatkan di 17 PPS dan terdapat 3,564 mangsa di Kemaman manakala di Dungun pula jumlah mangsa ialah 392 orang,” katanya kepada pemberita hari ini.Di Pahang, mangsa banjir berkurangan kepada 23,944 yang ditempatkan di 242 PPS.Temerloh kekal menjadi daerah paling teruk terjejas dengan 11,210 mangsa diikuti Maran (3,143 orang), Pekan (2,652 orang), Lipis (2,028 orang) Bera (1,583 orang), Raub (1,466 orang) dan Jerantut (1,098 orang).Di Perak pula, hanya satu PPS masih beroperasi iaitu di Dewan Majlis Perbandaran Teluk Intan yang menempatkan 44 mangsa banjir di daerah Hilir Perak.Sementara itu,  di Johor, jumlah mangsa banjir meningkat kepada 3,145 orang di lima daerah setakat 8 pagi ini.Pengerusi Jawatankuasa Kesihatan dan Alam Sekitar Johor R. Vidyananthan berkata  Kota Tinggi mencatatkan mangsa tertinggi sebanyak 1,848 orang, diikuti Johor Bahru (1,057 orang), Kulai dan Segamat masing-masing 94 orang manakala Mersing 52 orang.“Kesemua mereka ditempatkan di 38 pusat pemindahan sementara (PPS),” katanya.Dalam pada itu, lapan laluan di Kota Tinggi turut ditutup kerana dinaiki air melibatkan Jalan Felda Semenchu (Simpang Semenchu) (FT1406) yang ditutup untuk semua kenderaan sementara Jalan Kota Tinggi-Mersing (LGM) (FT003), Jalan Kota Tinggi-Kluang (Batu 25)(FT091) dan Kampung Lukut Cina-Kampung Batu 4 (Taman Aman) (J175) ditutup untuk semua kenderaan ringan.Turut ditutup untuk semua kenderaan ringan ialah Jalan Tai Hong (Taman Scientex) (J053), Jalan Tai Hong (Orkid) (J053), Jalan Sungai Telor (J090) dan Mawai Lama (J172).


Aset anak syarikat Petronas di Luxembourg dirampas semula

Mahkamah Luxembourg mengeluarkan perintah rampasan terbaru terhadap dua anak syarikat milik firma petroleum negara Petronas minggu ini.
Ia berikutan tuntutan waris sah kesultanan Sulu yang menuntut pampasan AS$15 bilion (RM66 bilion) yang dimenangi mereka, demikian menurut peguam dan dokumen dilihat Reuters.
Waris terakhir Kesultanan Sulu sedang berusaha menuntut pampasan bernilai AS$14.9 bilion yang diberikan kepada mereka oleh mahkamah timbang tara Perancis tahun lalu, di tengah-tengah pertikaian kerajaan berhubung perjanjian tanah ketika era penjajah.
Malaysia, yang tidak mengambil bahagian dalam timbang tara itu, kekal menganggap proses berkenaan adalah tidak sah.
Negara tersebut bagaimanapun mendapat penangguhan sementara di Perancis tetapi keputusan itu tetap boleh dikuatkuasakan di luar negara di bawah perjanjian timbang tara Pertubuhan Bangsa-Bangsa Bersatu.
Petronas berkata ia akan menentang sebarang tuntutan yang dibuat ke atas asetnya dan kerajaan berikrar untuk menggunakan semua langkah perundangan untuk menghalang asetnya, termasuk syarikat berkaitan kerajaan, daripada dirampas entiti di luar negara.
Unit Petronas Azerbaijan (Shah Deniz) dan Petronas South Caucasus pertama kali dirampas pada Julai 2022, tetapi kerajaan berkata perintah itu diketepikan oleh Mahkamah Luxembourg.
Selasa lalu, Mahkamah Luxembourg mengeluarkan perintah rampasan kedua ke atas unit dan akaun bank berkaitan, menurut dokumen mahkamah yang dikongsi oleh peguam waris, Paul Cohen.
Cohen, dari firma undang-undang British 4-5 Gray's Inn Square, memberitahu Reuters bahawa Mahkamah Luxembourg sememangnya menarik balik perintah rampasan pertama mengenai isu kecil yang ditangani, tetapi tidak membuat penghakiman atas merit timbang tara.
"Terdapat ketetapan teknikal yang kini ditangani dengan berkesan, dan perintah pembekuan sekali lagi dilaksanakan ke atas aset Petronas di Luxembourg," katanya menerusi e-mel.
Mahkamah Luxembourg bagaimanapun tidak dapat dihubungi bagi mendapatkan sebarang ulasan lanjut.
Petronas dan menteri undang-undang Azalina Othman Said juga tidak mengulas mengenai perkara tersebut.
Pertikaian itu berpunca daripada perjanjian yang ditandatangani pada 1878 antara dua penjajah Eropah dan sultan Sulu untuk wilayahnya digunakan yang kini merupakan sebahagian daripada Malaysia – perjanjian yang diiktiraf Malaysia hingga 2013 dengan membayar pajakan secara tahunan.


Sabah benar rentas daerah ikut zon mulai Jumaat

Kerajaan Sabah bersetuju untuk membenarkan rentas daerah mengikut zon sebagai proses peralihan berkala daripada sekatan rentas daerah kepada rentas zon mulai Jumaat ini.Menteri Kerajaan Tempatan dan Perumahan Masidi Manjun berkata kebenaran itu tertakluk kepada syarat iaitu kadar vaksinasi lengkap bagi penduduk dewasa Sabah telah mencapai 60% dan daerah dalam setiap zon juga mencapai nilai ambang 60 peratus penduduk dewasa lengkap divaksin.“Daerah dalam zon yang belum mencapai 60 peratus penduduk dewasa lengkap divaksinasi dengan sendirinya terasing daripada zon sehingga mereka mencapai nilai ambang tersebut dan kekal dengan status “stand alone district’,” katanya dalam kenyataan malam tadi.Masidi berkata setakat ini, seramai 2,264,603 penduduk Sabah telah menerima suntikan dos pertama vaksin Covid-19 yang meliputi 2,027,449 penduduk dewasa (73.5% jumlah penduduk dewasa), manakala 1,750,540 penduduk pula sudah melengkapkan dos vaksin itu termasuk 1,750,346 orang atau 63.5% penduduk dewasa.Sementara itu, Masidi berkata kerajaan Sabah juga membenarkan beberapa premis perniagaan membuka semula operasi perniagaan seperti spa, salun kecantikan, refleksologi, pusat kesihatan, urut kesihatan, perkhidmatan pedicure dan manicure mulai Jumaat ini.Turut dibenarkan beroperasi semula mulai Jumaat ini ialah premis, aktiviti dan produk pelancongan serta pusat rekreasi seperti zoo; perladangan; pusat edutainment dan taman rimba, katanya.Masidi berkata pemilik premis perlu memastikan setiap individu mestilah berstatus risiko rendah Covid-19 dan menunjukkan bukti lengkap divaksinasi menerusi sijil digital dalam aplikasi MySejahtera sebelum memasuki premis.Bagi individu yang tidak memiliki kemudahan telefon pintar dan tiada aplikasi MySejahtera, mereka boleh membuktikan lengkap divaksinasi melalui kad vaksinasi atau kad peringatan vaksin diberikan oleh kementerian kesihatan (KKM) semasa di pusat pemberian vaksin, katanya.Dalam pada itu, Masidi berkata sebanyak 965 kes baru direkodkan semalam menjadikan jumlah kumulatif 195,980 kes dengan 38 kes kematian.Beliau berkata seramai 1,367 pesakit sembuh dan dibenarkan keluar hospital serta pusat kuarantin dan rawatan berisiko rendah hari ini, menjadikan jumlah kumulatif 176,090 pesakit sembuh di Sabah manakala seramai 3,220 pesakit masih menerima rawatan.


Suri rumah didenda RM5,000 sebar berita palsu berhubung Covid-19

Seorang suri rumah didenda RM5,000 oleh Mahkamah Sesyen hari ini selepas mengaku bersalah atas tuduhan menyebarkan berita palsu berkaitan penularan jangkitan Covid-19, April lepas.Nor Sakinah Razelan, 31, membuat pengakuan itu di hadapan hakim Musyiri Peet dan dia juga berdepan hukuman penjara selama lima bulan jika gagal membayar denda berkenaan.Nor Sakinah didakwa menggunakan aplikasi status WhatsApp melalui nombor yang didaftarkan atas namanya, dengan niat untuk menyebabkan ketakutan atau kebimbangan kepada orang awam dengan menyebarkan berita tidak benar pada 10.31 pagi, di Lot 8664 Jalan Pauh, Kampung Belukar, Arau, 18 April lepas.Tertuduh didakwa mengikut Seksyen 4(1) Ordinan Darurat (Kuasa-Kuasa Perlu) (No 2) 2021 yang memperuntukkan hukuman denda tidak melebihi RM100,000 atau penjara hingga tiga tahun atau kedua-duanya, jika sabit kesalahan dan dalam hal suatu kesalahan berterusan, tertuduh boleh didenda selanjutnya tidak melebihi RM1,000 bagi setiap hari selama kesalahan itu berterusan selepas sabitan.Pendakwaan yang dikendalikan pengarah pendakwaan negeri Mohd Nordin Ismail memohon supaya Nor Sakinah yang mempunyai tiga anak dikenakan hukuman setimpal di atas perbuatannya sebagai pengajaran kerana memuat naik berita yang tidak sahih dan benar mengenai penularan Covid-19.Peguam Mohd Hapiz Rajali yang mewakili Nor Sakinah merayu agar hukuman diringankan memandangkan tertuduh tidak bekerja manakala suaminya hanya seorang buruh selain menanggung perbelanjaan perubatan seorang anak lelakinya berusia tujuh tahun yang menghidap sakit buah pinggang.


Doktor, jururawat Indonesia bantah cadangan pindaan undang-undang penjagaan kesihatan

Ratusan doktor dan jururawat Indonesia semalam menggesa ahli Parlimen untuk menghentikan perbincangan mengenai cadangan pindaan undang-undang penjagaan kesihatan yang akan melemahkan perlindungan kepada pengamal perubatan.
Parlimen Indonesia pada Februari mencadangkan pelbagai pindaan terhadap undang-undang penjagaan kesihatan semasa, termasuk memudahkan pesakit membawa tuduhan jenayah terhadap pengamal perubatan kerana penyelewengan dan membenarkan bakat asing menggantikan kekurangan kakitangan di negara Asia Tenggara itu.
Menurut kerajaan pindaan itu perlu untuk menyelaraskan undang-undang ketika ini.
Jurucakap Kementerian Kesihatan, Siti Nadia Tarmizi berkata, undang-undang baharu itu bertujuan meningkatkan perkhidmatan di negara berpendapatan sederhana itu.
Namun, sekurang-kurangnya lima kesatuan melahirkan kebimbangan dengan alasan ia mungkin memberi kesan buruk kepada pekerja dalam sektor kesihatan.
"Kebimbangan kami adalah mengenai kepastian dan perlindungan undang-undang," kata Ketua Persatuan Perubatan Indonesia, Mohammad Adib Khumaidi, yang menyertai protes di luar Parlimen semalam.
Ketua Persatuan Doktor Gigi, Usman Sumantri, mempersoalkan sama ada terdapat piawaian ditetapkan untuk memastikan doktor asing mampu meningkatkan tahap penjagaan kesihatan di Indonesia, yang sudah bergelut dengan kekurangan pekerja, terutamanya pakar.
"Kita perlu mempertimbangkan sama ada ini boleh memberi kesan negatif kepada pekerja Indonesia," katanya.
Setakat ini, tidak dapat dipastikan bila Parlimen akan memuktamadkan undang-undang itu.


Dr Mahathir dimasukkan ke IJN selepas positif Covid-19

Bekas perdana menteri Dr Mahathir Mohamad disahkan positif Covid-19 dan dimasukkan ke Institut Jantung Negara (IJN) untuk pemantauan buat beberapa hari seperti yang dinasihatkan oleh pasukan kesihatan.
“Tun Dr Mahathir bin Mohamad disahkan positif Covid-19 pagi ini,” menurut kenyataan itu.
"Mahathir telah dimasukkan ke Institut Jantung Negara (IJN) untuk pemantauan buat beberapa hari seperti dinasihatkan oleh pasukan kesihatan," kata pejabatnya dalam satu kenyataan, tanpa memberikan butiran simptom atau keadaannya.
Mahathir telah menerima sekurang-kurangnya tiga dos vaksin Covid-19, dengan suntikan terakhir pada November 2021.
Mahathir juga menjalani prosedur perubatan elektif pada Januari dan dimasukkan semula ke hospital pada akhir bulan itu untuk rawatan lanjut.
Mahathir berkhidmat sebagai perdana menteri selama 22 tahun sehingga 2003.
Beliau kembali dilantik sebagai perdana menteri pada usia 92 tahun selepas mengetuai pakatan pembangkang meraih kemenangan pada 2018, mengalahkan parti yang pernah dipimpinnya.
Bagaimanapun pentadbirannya tumbang dalam tempoh kurang dari dua tahun akibat pergelutan dalaman parti.


Keluarga Altantuya rayu naikkan ganti rugi RM5 juta

Keluarga model Mongolia, mendiang Altantuya Shaariibuu merayu untuk mendapatkan ganti rugi lebih tinggi daripada RM5 juta yang dianugerahkan kepada mereka oleh Mahkamah Tinggi Shah Alam dalam saman yang mereka failkan berhubung kematiannya pada 2006.
Dalam notis rayuan yang difailkan pada 16 Jan tahun ini, keluarga Altantuya membuat rayuan balas terhadap sebahagian daripada keputusan Mahkamah Tinggi berhubung kuantum ganti rugi.
Pada 16 Disember tahun lepas, Hakim Mahkamah Tinggi Vazeer Alam Mydin Meera (kini hakim Mahkamah Rayuan) membenarkan saman oleh keluarga Altantuya dan memerintahkan bekas anggota polis Azilah Hadri dan Sirul Azhar Umar, penganalisis politik Abdul Razak Baginda dan kerajaan untuk bersama-sama membayar RM5 juta sebagai ganti rugi am, teruk dan teladan.
Beliau juga memberikan faedah lima peratus setahun daripada jumlah penghakiman dari tarikh pemfailan tuntutan mahkamah sehingga penyelesaian penuh amaun dan kos guaman sebanyak RM25,000.
Pada 12 Januari lepas, kerajaan dan Abdul Razak memfailkan rayuan mereka terhadap keputusan Mahkamah Tinggi mengenai liabiliti dan kuantum.
Pengurusan kes bagi rayuan keluarga Altantuya diadakan di hadapan Timbalan Pendaftar Mahkamah Rayuan Nadia Mohd Kamal hari ini, yang kemudiannya menetapkan tarikh pengurusan kes pada 13 Jun untuk pihak-pihak terlibat mengemas kini perkembangan status alasan rayuan dan nota prosiding kepada mahkamah.
Rayuan oleh Abdul Razak dan kerajaan juga ditetapkan untuk pengurusan kes pada hari yang sama.
Ketika dihubungi Bernama, peguam Simranjit Kaur Chhran yang mewakili keluarga Altantuya, mengesahkan tarikh pengurusan kes seterusnya itu.
Pada 4 Jun 2007, ibu bapa Altantuya, Dr Shaariibuu dan Altantsetseg Sanjaa serta cucu mereka Mungunshagai Bayarjargal memfailkan saman RM100 juta terhadap Azilah Hadri dan Sirul Azhar, Abdul Razak dan kerajaan.
Dalam pernyataan tuntutan mereka, keluarga Altantuya berkata kematian model itu mengakibatkan mereka mengalami kejutan mental dan trauma psikologi, dan menuntut pampasan serta ganti rugi teladan dan teruk.
Sirul Azhar kini ditahan di pusat tahanan imigresen Australia manakala Azilah di Penjara Kajang, menunggu hukuman mati.


Singapura benar jururawat hospital pakai tudung mulai November

Perdana Menteri Singapura Lee Hsien Loong hari ini mengumumkan mulai November, jururawat yang beragama Islam dalam sektor kesihatan awam akan dibenar memakai tudung ketika menyarung seragam.“Saya harap keputusan ini akan diterima semua pihak dengan semangat yang betul, dalam usaha memperkukuh iltizam bersama kita dalam masyarakat berbilang kaum dan agama di Singapura,” kata Lee ketika berucap sempena Rapat Umum Hari Kebangsaan (NDR) 2021 semalam.Pada ucapan sempena NDR, selain bahasa Inggeris perdana menteri kebiasaannya menyampaikan ucapan dalam tiga bahasa termasuk Melayu dan Cina.“Kami membuat penyesuaian dengan berhati-hati demi memastikan keharmonian kaum dan agama. Pendekatan seperti ini, telah membuahkan hasil sejak bertahun-tahun.“Dan kita harus meraikan apa yang telah dicapai: negara yang benar-benar berbilang kaum, berbilang agama, dengan kita dapat menyaksikan banyak interaksi mesra dan akrab dipaparkan setiap hari,” kata Lee.Pada 2014, Lee berkata terdapat perbincangan hangat mengenai isu tudung dan mesyuarat tertutup dengan pemimpin Islam juga telah diadakan.“Kami berbincang dari hati ke hati. Mereka menjelaskan kepada saya mengapa pemakaian tudung penting dan mereka berharap kerajaan akan membenarkan.“Saya beritahu mereka bahawa saya amat memahami, tetapi saya juga menjelaskan perspektif kerajaan dan alasan di sebalik dasar kami,” kata Lee.Namun, disebabkan beberapa alasan yang kukuh, Lee berkata untuk Angkatan Bersenjata Singapura (SAF), Home Team dan perkhidmatan beruniform yang lain, kerajaan perlu mengekalkan status quo.“Mereka menegakkan undang-undang Singapura. Mereka mesti selalu dilihat menjalankan tugas mereka tanpa rasa takut atau pilih kasih.“Sebab itu mereka semua memakai seragam yang sama,” katanya.Bagi jururawat di hospital, Lee berkata “di sini, percanggahan pendapat cuba diseimbangkan.”“Satu pihak adalah kemahuan rakyat manakala kerajaan di satu lagi sudut, memikirkan aspek kebangsaan dan perkara spesifik.“Pesakit di hospital pula sering resah dan adakalanya tenat. Jadi penting mereka melihat semua jururawat dalam keadaan sama. Pada satu lagi aspek pula, jururawat juga perlu berasa selesa untuk menjaga semua pesakit, tidak kira agama atau kaum.“Kami tidak mahu perbezaan ketara dalam isu pakaian seragam jururawat menjadikan perkara ini sukar ditangani,” kata Lee.Perdana menteri berkata, beliau sudah pun memberitahu pemimpin Islam pada 2014 bahawa dasar kerajaan dalam sektor penjagaan kesihatan tidak bermakna ia tidak boleh diubah.“Kami memantau keadaan. Jika dan bila kita mahu mengubah pendirian, kami pasti akan terlebih dulu memastikan semua – Islam dan bukan Islam – faham serta dapat menerima perubahan itu. Kerana bertudung bukan saja isu membabitkan orang Islam. Ia isu negara,” katanya.Sejak itu, Lee berkata kerajaan sentiasa memantau rapat keadaan berkenaan.“Kami memantau secara menyeluruh dan mendapati interaksi antara kaum kekal mesra. Bukan Islam semakin terbiasa dan dapat menerima wanita Islam memakai tudung.“Dalam banyak keadaan juga wanita Islam yang bertudung kebanyakannya selesa bersosial dengan lelaki dan wanita bukan Islam. Terutamanya di hospital, sesetengah staf yang tidak berseragam, memakai tudung dan kami melihat hubungan mereka dengan pesakit serta rakan, begitu baik,” katanya.Lee berkata, lagi pun generasi muda Singapura kini sudah lebih menerima perbezaan agama dan kaum.


Pertemuan antara PM dan pemimpin negeri tak sepatutnya dipolitikkan, kata penganalisis

Pertemuan antara pemimpin negeri dengan perdana menteri untuk membincangkan hal ehwal ekonomi dan kewangan termasuk isu berkaitan negeri tersebut adalah perkara biasa, kata beberapa penganalisis.
Mereka berkata, walaupun daripada parti politik berbeza, kedua-dua pihak itu tetap perlu mengadakan pertemuan dan berbincang bagi memastikan kerjasama antara kerajaan negeri dan persekutuan kekal kukuh.
Felo Kanan Majlis Profesor Negara (MPN) Jeniri Amir, berkata ini kerana Malaysia mengamalkan sistem persekutuan dan sudah menjadi tanggungjawab kerajaan pusat untuk memberi perhatian kepada permintaan termasuk dari segi peruntukkan kepada kerajaan negeri.
Katanya, ini juga selari dengan amalan demokrasi dan pertemuan antara kedua-dua pihak itu turut mencerminkan sikap profesional apabila mereka ketepikan ideologi parti masing-masing demi menyelesaikan masalah yang dihadapi rakyat.
"Tiada masalah, kita amalkan sistem persekutuan.
"Menjadi tugas kerajaan persekutuan membantu dan menyalurkan peruntukan yang wajar dan sesuai kepada kerajaan negeri tanpa mengira daripada parti mana," katanya kepada MalaysiaNow.
Sebelum ini, Menteri Besar Perlis Mohd Shukri Ramli meluahkan rasa kecewa terhadap Menteri Ekonomi Rafizi Ramli apabila mempolitikkan pertemuan dua hala antara beliau dengan Anwar Ibrahim.
Shukri menegaskan bahawa pertemuan yang dijemput oleh perdana menteri itu bukan untuk "meminta sedekah" sebaliknya bertujuan membincangkan hal ehwal berkaitan perkembangan dan pembangunan Perlis.
Penganalisis politik Institut Hal Ehwal Antarabangsa Singapura, Oh Ei Sun, berkata pertemuan seumpama itu juga bukanlah "perkembangan" baru memandangkan ia sering juga berlaku sebelum ini.
"Saya ingat sebelum ini Najib Razak dan Lim Guan Eng bertemu di Putrajaya dan Pulau Pinang.
"Ini sekadar membincangkan isu-isu yang berbangkit, tiada perasaan dendam," katanya.
Ditanya mengenai layanan dua darjat antara pemimpin pusat dan kerajaan negeri, James Chin dari University of Tasmania, berkata, perkara itu juga tidak dinafikan akan terus berlaku.
Katanya, sudah menjadi amalan untuk kerajaan persekutuan memberi layanan "lebih" kepada negeri yang dikuasai parti sama dalam usaha mempromosi parti mereka supaya tampil lebih positif di mata rakyat.
"Dulu selalu kita dengar Kelantan sering merungut bahawa berlaku diskriminasi ketika mereka bermusuh dengan Umno sebelum ini.
"Sudah tentu akan ada layanan antara dua darjat.
"Pastinya Anwar mahu mempromosi Pakatan Harapan (PH) terutama apabila negeri seperti Kelantan dan Terengganu yang dipimpin PAS akan menggunakan dana kerajaan bagi menyokong agenda politik mereka," tambah Chin.
Pada masa sama, Jeniri berkata, layanan antara dua darjat ini juga bukan sekadar di peringkat persekutuan tetapi juga berlaku di peringkat Dewan Undangan Negeri (DUN) apabila kawasan pembangkang dilihat kurang mendapat perhatian berbanding kawasan yang diwakili ahli Dewan Undangan Negeri (Adun) kerajaan.
"Sama ada di peringkat persekutuan atau negeri, ini adalah sesuatu yang tidak patut berlaku," tambah beliau.


94.5% dewasa, 72.4% populasi lengkap divaksinasi

23,660,153 individu atau 94.5% populasi dewasa di seluruh negara lengkap divaksinasi setakat semalam.Sementara itu, 25,355,653 atau 97.4% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Bagi populasi keseluruhan, 72.4% telah menerima vaksinasi lengkap dan 77.6% lagi telah menerima sekurang-kurangnya satu dos vaksin termasuk suntikan tunggal vaksin CanSino.Sejumlah 113,547 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 48,944,761.Kelantan dan Sabah kekal berada di bawah kadar 80% vaksinasi bagi dewasa masing-masing 77.3% dan 72%.


Selepas respons hambar, aktivis kerja keras raih sokongan cabar darurat Covid-19

MalaysiaNow difahamkan, respons hambar daripada badan bukan kerajaan (NGO) untuk mencabar pengisytiharan darurat Covid-19 menyebabkan beberapa aktivis melancarkan kempen untuk mengajak lebih ramai lagi bersama-sama mengambil tindakan undang-undang kepada kerajaan.Tindakan undang-undang yang diambil terhadap kerajaan Muhyiddin Yassin kerana “memberikan nasihat yang salah” kepada Agong, bertujuan untuk mengisytiharkan darurat sebagai tidak sah.Sumber memberitahu MalaysiaNow, setakat ini hanya “empat atau lima” NGO yang menyokong tindakan undang-undang itu termasuk Bersih 2.0 dan Angkatan Belia Islam Malaysia (Abim) yang diasaskan oleh Anwar Ibrahim.Presiden PKR itu mengetuai usaha untuk membantah pengisytiharan darurat, mengatakan beliau sudah menyiapkan pasukan peguam untuk mencabar kerajaan di mahkamah.Tetapi semalam Anwar menafikan mahu mencabar pengisytiharan darurat, mengatakan beliau hanya mahu Agong memanggil sidang Parlimen tergempar semasa tempoh darurat.Difahamkan, lebih 20 NGO didesak untuk memberikan jawapan hari ini sama ada mereka mahu menyertai tindakan undang-undang untuk membatalkan darurat yang diisytiharkan Sultan Abdullah Sultan Ahmad Shah.Pengkritik kepada darurat mengatakan perintah kawalan pergerakan sudah mencukupi untuk melawan pandemik Covid-19, yang menyaksikan jangkitan harian sebanyak empat angka setiap hari, kematian melebihi 600 orang, satu peningkatan mendadak selepas Pilihan Raya Negeri Sabah pada September.Amaran daripada pihak berkuasa kesihatan tentang penyebaran virus berkait pilihan raya menyebabkan kerajaan mengisytiharkan darurat di beberapa kerusi Parlimen dan Dewan Undangan Negeri yang kosong disebabkan kematian penyandang kerusi.Dengan desakan berterusan daripada ahli Parlimen Umno agar pilihan raya mengejut diadakan melalui penarikan kembali sokongan kepada kerajaan, darurat dilihat sebagai satu-satu jalan untuk mengelakkan pilihan raya pada musim pandemik.


3,384 kes baru Covid-19, 3,774 dilaporkan pulih

Sebanyak 3,384 kes baru Covid-19 dikesan hari ini, menjadikan angka keseluruhan penularan dalam negara berjumlah 254,988, kata Ketua Pengarah Kesihatan Dr Noor Hisham Abdullah.Katanya, sebanyak 3,774 pesakit pulih dan dibenarkan pulang, menjadikan jumlah keseluruhan angka sembuh 202,269 kes.“Selangor kekal mencatatkan kes harian tertinggi iaitu sebanyak 1,085 kes diikuti, Johor (777), Kuala Lumpur (435), Sarawak (184) dan Pulau Pinang (144),” katanya dalam satu kenyataan.Katanya, kes aktif dengan kebolehjangkitan pula berjumlah 51,783“Daripada jumlah itu 259 pesakit di tempatkan di Unit Rawatan Rapi termasuk 122 memerlukan bantuan alat pernafasan,” katanya.Noor Hisham memaklumkan terdapat 13 lagi kematian, menjadikan jumlah mangsa yang maut meningkat kepada 936 orang.


Laporan tragedi tanah runtuh Batang Kali siap akhir bulan ini

Laporan tragedi tanah runtuh Batang Kali dijangka siap akhir bulan ini dan akan dibentangkan kepada Jemaah Menteri sebelum dimuktamadkan untuk tindakan selanjutnya.
Menteri Kerja Raya Alexander Nanta Linggi dalam kenyataan hari ini berkata Kementerian Kerja Raya melalui Jabatan  Kerja Raya (JKR) Malaysia dengan kerjasama agensi-agensi kerajaan yang berkaitan, dalam peringkat penyediaan draf laporan akhir.
"Saya memahami banyak pihak termasuk keluarga mangsa yang terjejas ingin mengetahui atau mendapatkan laporan akhir kejadian berkenaan, justeru saya memberi jaminan JKR sedang melakukan usaha yang terbaik untuk melengkapkan proses ini," katanya.
Nanta berkata antara elemen yang diambil kira dalam penyiapan laporan tersebut adalah kerja-kerja ujian penyiasatan tanah di lapangan dan makmal serta penganalisis data.
"Data dari ujian ini adalah penting untuk dianalisis bagi menentukan mekanisme kegagalan oleh pelbagai pakar termasuk dari aspek kejuruteraan geoteknik dan geologi," katanya.
Semalam, media melaporkan mangsa tragedi tanah runtuh Batang Kali menuntut kerajaan mengeluarkan laporan penuh siasatan tragedi itu.
Tragedi 16 Disember 2022, pada kira-kira pukul 2.30 pagi itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan Father's Organic Farm di Batang Kali.
Kejadian menyayat hati itu meragut 18 nyawa individu dewasa dan 13 kanak-kanak, dengan 20 mayat ditemukan di sektor A, satu sektor B dan 10 lagi di sektor C di kawasan perkhemahan tersebut.


Polis kesan dokumen, saksi di luar negara bantu siasatan berhubung suami Zeti

Polis sedang mengesan dan mengenal pasti beberapa dokumen serta saksi yang berada di luar negara bagi membantu siasatan kes melibatkan suami bekas gabenor Bank Negara Malaysia (BNM), Tawfiq Ayman berhubung dakwaan menerima dana berkaitan 1Malaysian Development Berhad (1MDB).Pengarah Jabatan Siasatan Jenayah Komersial (JSJK) Bukit Aman Mohd Kamarudin Md Din berkata pihaknya telah berhubung dengan negara terbabit, namun masih belum menerima maklum balas yang diperlukan.“Kertas siasatan sudah lengkap dan diserahkan kepada Jabatan Peguam Negara untuk tindakan lanjut, namun kita mendapat arahan untuk mendapatkan dokumen dan saksi-saksi terlibat,” katanya pada sidang media hari ini.Menurut Kamarudin, pihaknya tidak boleh sewenang-wenangnya mendapatkan keterangan saksi serta dokumen berkaitan, sebaliknya perlu menunggu lampu hijau dari negara berkenaan.Sebelum ini, media melaporkan Tawfiq menerusi firma guaman Tetuan Jagjit, Ariff & Co mengeluarkan kenyataan menjelaskan tidak pernah menerima sebarang bentuk rasuah daripada sesiapa.Kenyataan itu dibuat selepas bekas pengerusi syarikat perbankan Goldman Sachs, Tim Leissner memberi keterangan ketika perbicaraan terhadap bekas pegawainya Roger Ng di Mahkamah Tinggi Brooklyn, New York, baru-baru ini. Leissner dilaporkan menyebut penglibatan Tawfiq dengan rasuah dalam projek usaha sama PetroSaudi-1MDB.


Penduduk Rohingya di Pulau Pinang dihalau dari rumah menjelang Aidilfitri

Komuniti pelarian Rohingya yang tinggal di sebuah perkampungan di pedalaman Pulau Pinang dihalau dari rumah mereka oleh penduduk tempatan hanya seminggu sebelum umat Islam menyambut Hari Raya Aidilfitri.
Pertubuhan Bangsa-Bangsa Bersatu bagi Pelarian (UNHCR) menyifatkan insiden itu sebagai "tragedi yang boleh dielakkan sama sekali".
Lebih 50 pelarian termasuk kanak-kanak dan warga emas terpaksa meninggalkan kampung itu "tanpa sebarang amaran" oleh sekumpulan kecil penduduk tempatan, kata UNHCR Malaysia dalam catatan di Facebook yang turut memaparkan gambar sebuah rumah kosong.
"Rumah di perkampungan di pedalaman Pulau Pinang ini adalah rumah kepada keluarga pelarian Rohingya. Seminggu sebelum sambutan Aidilfitri, rumah ini sepatutnya riuh rendah dengan kanak-kanak teruja menunggu perayaan, keluarga membuat persiapan menjelang penghujung Ramadan.
"Namun, rumah ini kini sunyi dan kosong, bersama-sama dengan beberapa kediaman keluarga pelarian Rohingya lain di kampung ini," katanya.
Menurut UNHCR Malaysia, masyarakat Rohingya sudah tinggal di kawasan itu selama hampir sedekad.
Setakat ini, badan pelarian itu dengan kerjasama rakan NGO lain sedang meneliti apa sebenarnya yang berlaku.
“Jiran tetangga memberitahu kami bahawa masyarakat Rohingya telah tinggal di sini selama hampir 10 tahun dan tidak menimbulkan sebarang masalah, mereka bergaul baik, malah bertutur dalam bahasa Melayu dengan dialek tempatan.
"Lazimnya, ini adalah pengalaman biasa bagi kebanyakan rakyat Malaysia yang tinggal berdekatan dengan pelarian," katanya.
Malaysia dikatakan menempatkan lebih 100,000 pelarian Rohingya dari Myanmar yang melarikan diri dari tindakan kejam negara asal mereka.
Kebimbangan baru-baru ini dibangkitkan mengenai sentimen anti-Rohingya yang tersebar dalam talian, dengan kumpulan hak asasi manusia Lawyers for Liberty (LFL) menggesa kerajaan supaya campur tangan.
"Rohingya adalah kumpulan yang mudah terdedah kepada bahaya. Mereka adalah pelarian yang terpaksa meninggalkan negara kerana bimbang akan ancaman keselamatan nyawa mereka, tanpa dokumen tanpa kewangan yang stabil kerana tidak dapat bekerja, yang kini bukan sahaja terpaksa berhadapan dengan gangguan daripada pihak penguatkuasa yang tidak bertanggungjawab, tetapi mesti juga menangani sentimen xenofobia yang semakin meningkat daripada penduduk.
“Terdapat risiko jika sentimen ini tidak dipadamkan, mereka akan berdepan ancaman yang nyata oleh individu yang tersilap melihatnya sebagai ancaman kepada masyarakat Malaysia," kata LFL dalam satu kenyataan pada 13 April lalu.
UNHCR Malaysia berkata pelarian Rohingya di Pulau Pinang dipaksa keluar dari rumah mereka "tanpa provokasi", malah badan berkenaan turut melahirkan rasa terkejut kerana perkara seperti itu berlaku pada bulan Ramadan.
"Tragedi ini boleh dielakkan dengan dialog dan persefahaman. Pelarian ini adalah mangsa yang tidak bernasib baik dan sikap tidak bertoleransi," tambahnya.
"Ketika keluarga Islam di seluruh dunia bersiap sedia untuk menyambut Hari Raya Aidilfitri, harapan kami untuk keluarga pelarian Rohingya ini, dan untuk keluarga pelarian di mana-mana, ialah mereka mencari tempat yang selamat dan belas kasihan untuk pulang."


Top Glove hadapi 10 pertuduhan gagal sedia penginapan sempurna kepada pekerja

Pengeluar sarung tangan getah Top Glove Sdn Bhd didakwa di Mahkamah Sesyen hari ini atas 10 pertuduhan gagal menyediakan penginapan kepada pekerja mengikut standard yang ditetapkan Jabatan Tenaga Kerja, pada November lepas.Syarikat berkenaan yang diwakili pengarahnya, membuat pengakuan tidak bersalah terhadap kesemua pertuduhan itu di hadapan Hakim Norashima Khalid.Berdasarkan semua pertuduhan, syarikat itu didakwa menyediakan penginapan kepada pekerja asing yang tidak diperakukan dengan Perakuan Penginapan daripada Ketua Pengarah Tenaga Kerja seperti kehendak Seksyen 24D(1) Akta Standard Minimum Perumahan, Penginapan dan Kemudahan Pekerja 1990.Kesalahan itu didakwa dilakukan di 10 penginapan berbeza di Pusat Perdagangan Tasek Mutiara antara 9 pagi hingga 1.30 tengah hari, 26 November lepas.Pertuduhan dikemukakan mengikut Seksyen 24D(3) Akta Standard Minimum Perumahan, Penginapan dan Kemudahan Pekerja 1990 yang memperuntukkan hukuman denda tidak melebihi RM50,000 jika sabit kesalahan.Pendakwaan dikendalikan Timbalan Pendakwa Raya Siti Syakimah Ibrahim dan Zaihas Mohd Syakir Hasfar manakala syarikat berkenaan diwakili peguam Chew Jee San.Mahkamah menetapkan 28 April untuk sebutan semula kes.


Kekayaan 50 individu terkaya Malaysia dalam senarai Forbes meningkat AS$81.6 bilion

Kekayaan terkumpul taikun dalam senarai Forbes 2023 untuk 50 individu terkaya di Malaysia meningkat kepada AS$81.6 bilion (RM376.39 bilion) daripada AS$80.5 bilion pada tahun lepas walaupun mengalami penurunan dalam pasaran saham, menurut Forbes Asia.
“Selepas meningkat 8.7% pada 2022 berikutan perbelanjaan pengguna domestik yang pulih, ekonomi Malaysia dijangka berkembang pada kadar yang lebih sederhana pada tahun ini.
“Walaupun negara kembali pulih selepas pandemik, pasaran saham merosot 8.0% sejak kekayaan diukur kali terakhir dan ringgit turut susut hampir 2.0%,” katanya dalam kenyataan yang dikeluarkan di sini hari ini.
Dalam senarai terkini, tokoh perniagaan Robert Kuok, yang akan berusia 100 tahun pada Oktober ini kekal sebagai individu terkaya di Malaysia, kedudukan yang dipegangnya selama lebih suku abad.
Kuok, yang mendapat keuntungan tertinggi dari segi dolar pada tahun ini, adalah satu daripada hanya dua individu dalam senarai dengan kekayaan dua angka sebanyak AS$11.8 bilion.
Seorang lagi ialah Quek Leng Chan, Pengerusi Eksekutif milik persendirian Hong Leong Group untuk cabang Malaysia, menduduki tempat kedua dengan kekayaan terkumpul sebanyak AS$10.2 bilion.
“Secara keseluruhannya, 19 kekayaan meningkat dan hampir separuh turun,” menurut Forbes Asia.
Walaupun berada dalam kategori kedua, tokoh logam  Koon Poh Keong dan adik-beradiknya kekal di tempat ketiga.
Gabungan kekayaan mereka sebanyak AS$5.8 bilion berkurangan hampir 7.0% daripada AS$6.2 bilion pada tahun lepas, sejajar dengan kejatuhan saham syarikat mereka Press Metal Aluminium Holdings, pengeluar aluminium bersepadu yang terbesar di Asia Tenggara berikutan kos bahan mentah dan pengangkutan yang tinggi.
Antara yang mendapat keuntungan yang tinggi dalam senarai pada tahun ini ialah duo bapa dan anak Yaw Teck Seng dan Chee Ming, yang mengawal syarikat gergasi kayu balak, Samling.
Mereka melonjak kepada No. 16 daripada No. 32 pada tahun lepas apabila kekayaan mereka meningkat lebih dua kali ganda kepada AS$1.25 bilion, berdasarkan maklumat baharu mengenai aset persendirian mereka.
Bekas guru matematik Dr Chia Song Kun (No. 10, AS$1.8 bilion), Pengerusi Eksekutif syarikat makanan laut keluarganya, QL Resources, kembali kepada kedudukan selepas jurang selama tujuh tahun apabila saham syarikat mencatatkan peningkatan hampir 20.0% dan kemasukan kepentingan keluarganya yang lebih luas.
“Dua taikun yang disokong ekuiti swasta mendapat sokongan daripada urus niaga penting,” menurut Forbes Asia.
Syed Azman Syed Ibrahim (No. 24), yang Weststar Aviation Services mengendalikan kumpulan helikopter untuk perkhidmatan luar pesisir kedua terbesar di rantau Asia Pasifik, telah membeli semula 21% kepentingan dalam firma pelaburan KKR dan kini bernilai AS$825 juta, naik 27% daripada tahun lepas.
Kekayaan pengasas penyedia perkhidmatan pengebumian Nirvana Asia, David Kong (No. 23, AS$860 juta), meningkat berikutan cadangan penjualan oleh firma ekuiti swasta CVC Capital Partners untuk kepentingannya pada anggaran penilaian sebanyak AS$2 bilion.
Lima muka baharu pada tahun ini termasuklah usahawan hartanah Chiau Beng Teik (No. 29, AS$665 juta), pengasas Chin Hin Group dan Yu Kuan Chon (No. 39, AS$430 juta), seorang doktor perubatan yang menguruskan YNH Property.
Pendatang baharu yang lain ialah Ong Soon Ho (No. 32, AS$630 juta), pengasas kumpulan agrokimia Hextar dan Goh Nan Kioh (No. 40, AS$425 juta), yang memiliki firma pelaburan Mega First dan mempunyai kepentingan dalam D&O Green Technologies, menghasilkan diod pemancar cahaya untuk sektor automotif.
Menurut Forbes Asia, nilai bersih minimum untuk berada dalam senarai itu ialah US$315 juta, meningkat daripada AS$255 juta pada 2022.
Sementara itu, senarai tersebut menyaksikan Ananda Krishnan dari Maxis, yang nilai bersihnya meningkat AS$400 juta kepada AS$5.4 bilion, menduduki tempat keempat.
Kekayaan pengasas Public Bank Teh Hong Piow, yang meninggal dunia pada Disember, kini disenaraikan di bawah anak-anaknya, adik-beradik Teh (No. 5, AS$5.2 bilion).
Senarai lengkap boleh didapati di www.forbes.com/malaysia dan dalam edisi Jun Forbes Asia.


Sorry.


Musim tengkujuh ragut 165 nyawa di Pakistan

Musim tengkujuh yang berlarutan di Pakistan sejak 14 Jun lalu menyaksikan 165 nyawa terkorban manakala 171 lagi cedera, lapor Xinhua, memetik Lembaga Pengurusan Bencana Negara (NDMA) pada Rabu.
Wilayah Balochistan di barat daya negara itu kekal menjadi wilayah paling teruk terjejas menyaksikan 65 orang maut dan 49 yang lain cedera akibat banjir kilat.
Media tempatan juga melaporkan beberapa empangan pecah, sehingga menghanyutkan rumah dan kemudahan awam.
Kerajaan Balochistan pada Selasa melaksanakan penguatkuasaan undang-undang Seksyen 144 di wilayah itu susulan lebih banyak ramalan berkaitan hujan untuk tempoh sebulan, menurut kenyataan pejabat ketua menteri wilayah itu.
Menerusi Seksyen 144, orang ramai dilarang berkelah dan berenang di sungai, empangan, dan takungan air lain.
Sementara itu 38 orang terkorban dalam kejadian berasingan di wilayah Sindh termasuk di ibu kota wilayah Karachi yang dilanda hujan lebat selama lebih seminggu.
Menteri Perubahan Iklim Sherry Rehman berkata dalam ciapannya pada Rabu bahawa wilayah Sindh dan Balochistan menerima sekitar 625 peratus dan 501 peratus curahan hujan.
Hujan lebat dijangka berlanjutan untuk tempoh beberapa hari akan datang di wilayah terbabit, katanya.
Sebanyak 1,319 haiwan dilaporkan mati manakala 350 rumah musnah sepenuhnya dan 781 kediaman terjejas teruk akibat hujan lebat.
NDMA sedang menjalankan misi bantuan di seluruh negara dan pihak berkuasa tempatan turut menyediakan kemudahan seperti khemah, kain, selimut, kelambu, makanan, dan jaket keselamatan kepada penduduk yang terjejas.


Undang-undang syariah Selangor berkait seks luar tabii sebagai jenayah tidak sah

Mahkamah Persekutuan hari ini memutuskan bahawa peruntukan undang-undang Syariah Selangor yang menetapkan seks luar tabii sebagai jenayah adalah tidak sah dan tidak mengikut perlembagaan.Panel sembilan hakim yang diketuai Ketua Hakim Negara Tengku Maimun Tuan Mat mendapati Seksyen 28 Enakmen Kesalahan-kesalahan Jenayah Syariah (Selangor) 1995 berkaitan dengan perkara yang termasuk dalam senarai Persekutuan dalam Perlembagaan Persekutuan, di bawah kuasa Parlimen.Beliau berkata Seksyen 28 digubal bertentangan dengan item 1 Senarai Negeri yang menetapkan bahawa badan perundangan negeri tidak mempunyai kuasa untuk membuat undang-undang mengenai perkara-perkara yang termasuk dalam Senarai Persekutuan.Dalam keputusan sebulat suara itu, mahkamah membenarkan pengisytiharan yang dimohon seorang lelaki berusia 35 tahun bahawa Seksyen 28 itu  tidak sah atas alasan bahawa peruntukan berkenaan berkaitan perkara itu bahawa badan perundangan negeri Selangor tidak mempunyai kuasa untuk menggubal undang-undang dan oleh itu terbatal dan tidak sah.Seksyen 28 Enakmen itu memperuntukkan bahawa menjadi kesalahan Syariah bagi mana-mana orang yang melakukan persetubuhan bertentangan dengan hukum tabii dengan mana-mana lelaki, perempuan atau binatang dan apabila disabitkan boleh didenda tidak melebihi RM5,000 atau penjara maksimum tiga tahun atau disebat tidak melebihi enam sebatan atau dihukum dengan mana-mana gabungan hukuman itu.Hakim-hakim lain yang bersidang ialah Presiden Mahkamah Rayuan Rohana Yusuf, Hakim Besar Malaya Azahar Mohamed, Hakim Besar Sabah dan Sarawak Abang Iskandar Abang Hashim serta hakim-hakim Mahkamah Persekutuan yang terdiri daripada Mohd Zawawi Salleh, P. Nallini, Vernon Ong Lam Kiat, Zabariah Mohd Yusof, Hasnah Mohammed Hashim.Lelaki itu memperoleh kebenaran Mahkamah Persekutuan untuk memulakan prosiding menerusi petisyennya terhadap kerajaan Selangor dan deklarasi bahawa Seksyen 28 Enakmen 28 Kesalahan-kesalahan Jenayah Syariah itu tidak sah.Lelaki itu yang identitinya dirahsiakan atas permintaan peguam, didakwa di Mahkamah Tinggi Syariah Selangor pada 2018 atas pertuduhan cuba melakukan seks di luar tabii dengan lelaki lain di sebuah rumah di Selangor.Beliau mengaku tidak bersalah terhadap pertuduhan itu dan perbicaraannya di Mahkamah Tinggi Syariah ditangguhkan sementara menanti keputusan hasil usulnya.


Umno bakal berhimpun dalam pertembungan hala tuju parti

Perwakilan dari seluruh negara dijadualkan berhimpun minggu ini di Kuala Lumpur ketika Umno terus bergolak berbanding zaman ketika menguasai kerajaan persekutuan, merupakan perhimpunan agung ketiga sejak kehilangan kuasa.Walaupun parti itu kembali menjadi sebahagian daripada kerajaan pusat tahun lalu selepas menjadi pembangkang untuk tempoh yang singkat, Umno masih gagal menyatukan parti.Bahkan, penganalisis berkata pertelingkahan dalaman akan menjadi semakin parah ketika para pemimpinnya secara terbuka bertelagah mengenai hala tuju parti itu.Pertelagahan itu berlaku selepas pemimpin-pemimpin utamanya terbahagi kepada dua kumpulan sama ada bekerjasama dengan Anwar Ibrahim – selepas bekas ayam tambatan Umno itu mengakui wujud rundingan dengan parti Melayu itu – atau terus bersama kerajaan Perikatan Nasional (PN) dan bekerjasama dengan PAS dan Bersatu bagi menghadapi pilihan raya umum akan datang.Pemerhati politik dari UKM Kartini Aboo Talib berkata, perhimpunan kali ini akan menyaksikan desakan yang kuat dari akar umbi yang tidak sependapat dengan pucuk pimpinanan.Katanya, akan ada desakan agar Presiden Umno Ahmad Zahid Hamidi meletakkan jawatan, susulan pendedahan surat rahsia beliau ke Istana Negara yang menyokong Anwar menggulingkan Muhyiddin Yassin, perdana menteri dari kerajaan PN yang turut dianggotai Umno.“Ramai ahli Umno merasakan kerjasama belakang pintu bersama PKR tanpa perbincangan majlis kerja tertinggi (MKT) adalah ibarat melakukan hubungan sulit yang tidak direstui oleh majoriti MKT dan ahli,” katanya kepada MalaysiaNow.Sejak beberapa minggu lalu Anwar dilihat sependapat dengan Zahid dan bekas perdana menteri Najib Razak, dua pemimpin Umno yang lantang mengkritik kerajaan dan menggesa parti itu membatalkan kerjasama dengan Bersatu bagi pilihan raya akan datang.Bersatu dibentuk oleh Muhyiddin dan Dr Mahathir Mohamad selepas dipecat daripada Umno pada 2015.Pemecatan beliau berpunca daripada sikap lantang beliau mengkritik skandal 1MDB Najib.Zahid dan Najib mendakwa Muhyiddin mengabaikan Umno walaupun parti itu telah memberikan sokongan kepadanya untuk membentuk kerajaan tahun lalu.Najib turut meningkatkan kritikan beliau terhadap Muhyiddin selepas disabitkan bersalah dalam kes rasuah melibatkan SRC International pada Julai tahun lalu.Jalinan hubungan antara Anwar dan dua pemimpin Umno itu diakui presiden PKR selepas “rundingan awal” diadakan untuk membentuk kerjasama dengan Umno.Kartini berkata, tidak mustahil ahli-ahli Umno akan mempersoalkan kredibiliti presiden dan semua barisan ahli MKT semasa perhimpunan agung parti itu hujung minggu ini.“Dalam Umno ada beberapa puak atau faction, maka akan ada undi belah bahagi dan tidak semua menyokong kepada PKR dan PN,” kata felo penyelidik kanan Institut Kajian Etnik (Kita) UKM itu.Sementara itu, penganalisis politik, Musli Oli berkata, ahli Umno pada hakikatnya masih belum sedar kelemahan yang mereka hadapi sehingga menyebabkan kehilangan kerajaan pada 2018 yang lalu.“Umno ini tidak pernah sedar bahawa kekuatan sebenar bukan dalam ruang lingkup parti, soal kesetiaan kepada pemimpin dan parti sahaja tetapi bagaimana penerimaan ‘the silent majority’ terhadap kepimpinan parti,” katanya kepada MalaysiaNow.Katanya, pengalaman tumbang pada PRU14 pada 2018 sepatutnya sudah mengajar Umno.“Malangnya ada di antara mereka masih dilanda ‘denial syndrome’.”Musli berkata, lebih parah lagi apabila terdapat pemimpin dan ahli Umno yang percaya parti itu kalah kerana rakyat terpengaruh dengan fitnah pembangkang.“Kalah kerana fitnah kata mereka, walhal pemimpin yang mereka kata difitnah itu sudah dijatuhkan hukuman bersalah.“Sekarang masih mahu mendabik dada. Pertahan pemimpin yang berdepan kes mahkamah.“Macam mana hendak buat political marketing untuk masyarakat sivil?,” soalnya.Musli merujuk Najib dan Zahid yang jika dicampurkan kini berdepan lebih daripada 80 pertuduhan melibatkan pecah amanah, rasuah, penyalahgunaan kuasa dan pengubahan wang haram.Najib disabitkan bersalah dalam tujuh pertuduhan tahun lepas, dan dijatuhi hukuman penjara 12 tahun namun kini ditangguhkan bagi proses rayuan di mahkamah.


PRU15 tidak sesuai diadakan ketika musim banjir, kata menteri kesihatan

Pilihan Raya Umum Ke-15 (PRU15) tidak sesuai diadakan ketika musim banjir kerana banyak faktor perlu diambil kira, kata Menteri Kesihatan Khairy Jamaluddin.
Beliau berkata selain faktor kesihatan, Kementerian Kesihatan (KKM) berpandangan banyak perkara penting perlu diambil kira antaranya aspek tenaga kerja dan keselamatan rakyat pada musim banjir.
“Sebab pertama adalah tenaga kerja kerana banyak tenaga kerja yang diperlukan untuk pilihan raya malah pada bulan monsun pun ramai yang perlu dikerahkan untuk menjaga pusat pemindahan sementara (PPS), jaga keselamatan rakyat dan jaga pemindahan.
“Kedua, dari segi kemudahan... PPS banyak diadakan di sekolah dan ia (sekolah) juga jadi pusat buang undi (bagi pilihan raya),” katanya semasa temu bual Setahun Pencapaian Sebagai Menteri Kesihatan di bangunan KKM di sini hari ini.
Khairy juga berkata akan berlaku peningkatan penyakit bawaan air yang memerlukan rawatan daripada pihak KKM dan penyakit lain seperti demam, selesema dan sebagainya akibat keadaan cuaca.
“Maka pandangan KKM memanglah daripada segi kesesuaian diadakan pilihan raya waktu musim banjir ini, tak sesuai,” kata Ahli Parlimen Rembau itu ketika diminta mengulas sama ada PRU15 sesuai diadakan ketika musim banjir.
Pada 17 Sept lepas, Perdana Menteri Datuk Seri Ismail Sabri Yaakob dilaporkan berkata tarikh pembubaran Parlimen akan diumumkan tidak lama lagi untuk memberi laluan kepada PRU15.
Ditanya sama ada KKM mengemukakan cadangan waktu yang sesuai untuk mengadakan PRU15 kepada kerajaan, Khairy berkata perkara itu ada dibincangkan secara umum namun ia terpulang kepada Perdana Menteri.
Sebelum ini, Jabatan Meteorologi Malaysia (MetMalaysia) meramalkan negara mengalami hujan lebat berterusan mulai pertengahan November yang mendorong kepada banjir besar pada penghujung bulan itu.
MetMalaysia menjangkakan impak cuaca yang dialami lebih signifikan memandangkan monsun timur laut yang aktif pada tempoh itu sekali gus risiko berlaku hujan lebat berterusan dan banjir berskala besar adalah tinggi.


Pandemik serlahkan sifat insaniah atau kebinatangan ahli politik, kata aktivis sosial

Aktivis sosial Hishamuddin Rais menggesa ahli politik untuk bersikap sebagai seorang negarawan bukan sekadar bermain politik, mengatakan krisis pandemik Covid-19 sedang menguji dan ia akan menyerlahkan sifat kemanusiaan atau kebinatangan seseorang.Hishamuddin berkata krisis yang dihadapi ketika ini adalah peluang terbuka kepada ahli politik untuk menunjukkan sikap dan pemikiran pimpinan politik negara.“Kita diduga oleh virus dari Wuhan ini, sama ada akan lahir kebinatangan atau kemanusiaan, insaniah dalam diri kita.“Jadi ini peluang untuk ahli-ahli politik untuk terbuka dan memikirkan diri sebagai seorang negarawan, memikirkan untuk negara dan rakyat, di manakah fikrah kita berdiri,” katanya dalam program Dialog Tiga Penjuru di saluran Astro Awani malam tadi.Turut bersama dalam program dialog itu adalah Ahli Parlimen Sungai Petani Johari Abdul dari PKR dan Ahli Dewan Undangan Negeri Seberang Jaya Dr Afif Bahardin dari Bersatu.Menurut Hishamuddin yang juga kolumnis MalaysiaNow, secara tidak sedar, pandemik yang dihadapi negara ketika ini memperlihatkan warna sebenar manusia sama ada kemanusiaan akan lahir dari dalam diri seseorang atau terserlah kebinatangan mereka.Katanya, kita dapat melihat sifat sebenar para ahli politik sama ada mereka benar-benar memikirkan tentang rakyat atau hanya dirinya sendiri.Justeru, katanya, sekarang bukan lagi masa untuk ahli Parlimen serang menyerang dan saling menuding jari kepada segala kekurangan dan kekhilafan yang berlaku, sebaliknya harus bersama berfikir ke arah menjadikan negara ini lebih sihat, selamat dan sejahtera.“Maka sekarang ini saya meminta ahli-ahli Parlimen bukan memikirkan untuk cari undi, tetapi menjadi negarawan memikirkan masa depan negara.“Saya minta supaya kalian berfikir, berdiri dan duduk di dalam Dewan itu sebagai manusia yang prihatin, bukannya memikirkan tentang nasib sendiri. Itu teknik lama,” katanya.


41.6% dewasa terima dos penggalak vaksin Covid

Seramai 127,066 individu dewasa di negara ini telah menerima dos penggalak vaksin Covid-19 semalam, menjadikan jumlah kumulatif bagi pemberian dos penggalak meningkat kepada 9,744,147 atau 41.6% setakat 11.59 malam tadi.Berdasarkan data kementerian kesihatan (KKM) menerusi laman CovidNow, seramai 22,909,192 individu atau 97.9% populasi dewasa telah lengkap menerima suntikan vaksin manakala 23,188,245 individu atau 99.1% populasi dewasa menerima sekurang-kurangnya satu dos suntikan vaksin Covid-19.Bagi remaja berusia 12 hingga 17 tahun, seramai 2,774,961 individu atau 88.2% telah melengkapkan vaksinasi manakala 2,861,715 individu atau 91% telah menerima sekurang-kurangnya satu dos vaksin Covid-19.Dalam pada itu, statistik harian menunjukkan 129,597 dos vaksin telah diberikan semalam melibatkan 1,043 dos pertama dan 1,488 dos lengkap menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 61,275,453.Sementara itu, menurut portal GitHub KKM, sembilan kematian akibat Covid-19 dilaporkan semalam dengan Selangor, Pahang dan Melaka masing-masing merekodkan dua kematian manakala Terengganu, Sabah dan Kelantan masing-masing satu kematian.


1,600 kes baru Covid-19, 541 di Negeri Sembilan

Sebanyak 1,600 kes baru Covid-19 dikesan hari ini termasuk tiga jangkitan import, menjadikan angka keseluruhan penularan dalam negara berjumlah 74,294, kata Ketua Pengarah Kesihatan Dr Noor Hisham Abdullah.Katanya, sebanyak 1,033 pesakit pulih dan dibenarkan pulang, menjadikan jumlah keseluruhan angka sembuh 62,306 kes atau 83.9%.“Negeri Sembilan melaporkan jumlah kes harian tertinggi iaitu sebanyak 541 atau 33.8%, diikuti Selangor 426 kes (26.6%) dan Sabah 248 kes (15.5%).“Lonjakan kes di Negeri Sembilan adalah disebabkan oleh pertambahan kes dalam Kluster Bakti iaitu sebanyak 500 kes yang merupakan kes terasing di dalam kawasan penjara,” katanya dalam satu kenyataan.Noor Hisham berkata, kes aktif kini berjumlah 11,604 dengan 129 pesakit di tempatkan di Unit Rawatan Rapi termasuk 57 memerlukan bantuan alat pernafasan.“Dukacita dimaklumkan terdapat dua lagi kematian dilaporkan menjadikan jumlah mangsa yang maut meningkat kepada 384 orang,” katanya.Dua kluster baru turut dikesan membabitkan Kluster Malawati di daerah Kuala Selangor, Selangor dan Kluster Tapak Bina Awan Lembah melibatkan Lembah Pantai dan Titiwangsa di Kuala Lumpur.


Sumbangan tunai bukan jalan penyelesaian isu kemiskinan, kata pakar

Setiap tahun, rakyat terutamanya yang tergolong dalam kumpulan pendapatan rendah (B40) akan menantikan bantuan daripada kerajaan dengan harapan ia dapat membantu meringankan beban kewangan.
Sejak pembentangan Belanjawan 2012, perdana menteri dan menteri kewangan pada ketika itu, Najib Razak memperkenalkan bantuan ini yang dinamakan sebagai Bantuan Rakyat 1Malaysia (BR1M).
Idea ini walaupun disambut baik golongan B40, ia bagaimanapun dikritik oleh beberapa pemimpin politik termasuk Dr Mahathir Mohamad dan juga Anwar Ibrahim yang pada ketika itu menjalankan tanggungjawab sebagai ketua pembangkang.
Namun begitu, pemberian bantuan kewangan ini diteruskan meskipun kerajaan pimpinan Najib tumbang pada 2018, cuma ia dijenamakan semula kepada Bantuan Sara Hidup (BSH) pada era pentadbiran kedua Mahathir yang bertahan hanya selama 22 bulan.
Kemudian bantuan ini dijenamakan lagi menjadi Bantuan Prihatin Nasional (BPN) di bawah pimpinan Muhyiddin Yassin, sebelum ditukar menjadi Bantuan Keluarga Malaysia (BKM) oleh Ismail Sabri dan kini ia diberi nama sebagai Sumbangan Tunai Rahmah (STR).
STR akan disalurkan kepada rakyat secara berfasa yang mana fasa 1 dimulakan pada 17 Januari lalu berjumlah RM1.67 bilion dan ia dibahagikan kepada tiga kategori iaitu Isi Rumah, Warga Emas Tiada Pasangan dan Bujang.
Meskipun bantuan kewangan ini dilihat sebagai satu inisiatif positif daripada kerajaan, ramai pakar ekonomi berpandangan langkah ini bukan penyelesaian untuk menangani isu kemiskinan di negara kerana ia hanya ibarat "ruang bernafas" untuk jangka pendek.
Pengarah Eksekutif Pusat Penyelidikan Sosio Ekonomi (SERC) Lee Heng Guie, berkata walaupun kerajaan tetap perlu menjaga kebajikan golongan B40, tumpuan utama kerajaan ialah memastikan supaya golongan ini akhirnya dapat keluar daripada kelompok tersebut.
Katanya, ini bermakna, kerajaan perlu utamakan usaha memastikan pertumbuhan ekonomi yang mampan dan terus mencipta peluang pekerjaan selain mencari jalan menurunkan kos harga barangan.
"Lebih baik bantu mereka dapatkan pekerjaan atau punca rezeki dengan meningkatkan kemahiran," katanya kepada MalaysiaNow.
"Tidak wajar menggalakkan pemberian bantuan seperti ini setiap tahun dan tumpu keluarkan golongan ini keluar daripada garisan kemiskinan."
Mengulas mengenai STR, Lee bersetuju bantuan kewangan ini masih perlu diteruskan pada masa ini terutama apabila rakyat masih merasai impak Covid-19.
Bagaimanapun, beliau menjelaskan sebab banyak pihak termasuk pakar ekonomi merasa bimbang berhubung skim bantuan ini adalah kerana kedudukan fiskal negara terutama apabila hutang negara dan liabiliti kini sudah mencecah RM1 trilion.
Jelasnya, selain bantuan kewangan, pelbagai jenis bantuan seperti subsidi yang perlu ditanggung menggunakan dana yang diperuntukkan dalam belanjawan.
"Sebab itu penting untuk pastikan hanya yang memerlukan akan terima bantuan ini, tetapi persoalannya, bagaimana kerajaan nak laksanakan? Itulah cabaran sebenar," katanya.
Satu lagi persoalan timbul berhubung pemberian bantuan kewangan ini ialah dari aspek mentaliti dan sikap penerima apabila mereka bebas untuk membeli apa-apa sahaja termasuk barangan bukan keperluan seperti rokok.
Malah, pernah juga dilaporkan pada 2017 apabila seorang penganggur mendakwa membeli dadah menggunakan BR1M, membuktikan penyalahgunaan bantuan skim bantuan ini.
Selain itu, isu yang pernah menjadi hangat sebelum ini ialah pemberian baucar buku pada era pentadbiran Najib apabila ramai penerima menjual baucar itu pada harga diskaun semata-mata untuk mendapatkan wang tunai.
Disebabkan faktor-faktor ini, Lee turut menyarankan supaya kerajaan memastikan pengagihan bantuan ini dilakukan berdasarkan penilaian data yang tepat serta perlu ada kriteria jelas untuk penerima selayaknya.
Dari aspek politik, Felo Kanan Majlis Profesor Negara, Jeniri Amir berpandangan pemberian bantuan wang tunai ini boleh dianggap sebagai langkah populis untuk menambat hati rakyat.
Katanya, langkah ini membolehkan pemimpin itu melonjakkan reputasi dan imejnya serta kerajaan yang memerintah.
"Ahli politik tahu itu cara terbaik memujuk rakyat dan untuk pembangkang ini adalah senjata politik untuk merosakkan imej pemimpin itu," kata Jeniri yang merujuk kepada pendirian Mahathir terhadap BR1M sebelum beliau menjenamakan semula kepada BSH.
"Tetapi bagi rakyat, mereka suka. Siapa yang tak suka duit?
"Langkah ini dilihat sebagai jalan mudah untuk membantu rakyat meskipun hakikatnya ia bukan jalan terbaik," tambahnya.


PN masih utuh, kata Bersatu

Majlis Pimpinan Tertinggi Bersatu hari ini mengucapkan terima kasih kepada rakan-rakan dalam Perikatan Nasional (PN) untuk kekal dalam gabungan itu walaupun Umno menolak kerjasama pada Pilihan Raya Umum ke-15 (PRU15) akan datang.“Bersatu juga berpendirian bahawa kerajaan Perikatan Nasional pimpinan Perdana Menteri Muhyiddin Yassin masih utuh dan berfungsi untuk memberi khidmat kepada rakyat,” kata Setiausaha Agung Bersatu Hamzah Zainudin dalam satu kenyataan selepas selesai mesyuarat parti itu malam ini.Hamzah berkata, Bersatu memandang serius terhadap kandungan surat dihantar Presiden Umno Ahmad Zahid Hamidi kepada Muhyiddin kerana ia mempunyai implikasi yang besar.Bagaimanapun beliau berkata kerajaan PN akan fokus dalam berdepan dengan pandemik Covid-19 dan situasi ekonomi yang mencabar dan menambah kestabilan politik adalah amat penting bagi memastikan segala perancangan kerajaan dapat direalisasikan dengan berkesan.“Justeru, Bersatu mengucapkan terima kasih kepada semua parti politik yang setia dan istiqomah dalam mendokong serta mempertahankan aspirasi Kerajaan Perikatan Nasional”.


Perjanjian dengan Indonesia masih belum selesaikan pertikaian maritim, kata Anwar

Perdana Menteri Anwar Ibrahim berkata perjanjian yang ditandatangani bersama Presiden Indonesia Joko Widodo baru-baru ini, yang mendapat pujian dari kedua-dua negara sebagai satu kejayaan  menyelesaikan pertikaian maritim selama 18 tahun di Selat Melaka dan Laut Sulawesi, masih belum selesai.
Beliau berkata ini kerana Malaysia masih bertegas dengan tuntutannya di Laut Sulawesi serta bahagian paling selatan Selat Melaka.
"Perjanjian ini tidak termasuk kawasan yang masih dirunding termasuk di Pulau Sebatik di Sulawesi Selatan, kerana dalam memuktamadkannya, kita akan undang wakil Sabah, dan oleh kerana belum ada persetujuan, maka bab kecil ini belum lagi diselesaikan.
"Begitu juga, perjanjian ini tidak melibatkan kawasan had Pelabuhan Tanjung Pelepas, tidak termasuk sekali,” kata Anwar pada sesi Soal Jawab Perdana Menteri di Dewan Rakyat hari ini.
"Rundingan untuk melengkapkan garis sempadan wilayah di Laut Sulawesi masih diteruskan.
“Saya beritahu Presiden Jokowi, Malaysia masih mempertahankannya sebagai milik Malaysia, dan menurut Jokowi, pakar-pakar dia sebut itu milik dia (Indonesia).
“Maka kita menangguhkan dan meneruskan perbincangan.”
Beliau berkata demikian ketika menjawab soalan dibangkitkan Takiyuddin Hassan dari Perikatan Nasional (PN) yang bertanya sama ada perjanjian itu ditandatangani dengan restu pakar maritim.
Sebelum ini media melaporkan perjanjian yang ditandatangani pada 8 Jun semasa lawatan Jokowi ke Malaysia menamatkan pertikaian sempadan maritim yang berlarutan antara kedua-dua negara jiran.
"Selepas 18 tahun rundingan... Alhamdulillahlah, ia akhirnya dapat diselesaikan," kata Jokowi dipetik AP sebagai berkata pada sidang media bersama Anwar.
Dalam kenyataan bersama, Anwar dan Jokowi berkata perjanjian Selat Melaka dan perjanjian Laut Sulawesi adalah antara enam instrumen yang ditandatangani oleh kedua-dua negara.
Kedua-dua pemimpin itu berkata pemeteraian perjanjian itu melambangkan "hubungan harmoni dan persahabatan antara kedua-dua negara" dan menyediakan asas kukuh untuk rundingan sempadan maritim pada masa depan.
"Kedua-dua pemimpin juga bersetuju untuk menugaskan pasukan rundingan sempadan maritim mereka untuk memulakan rundingan secepat mungkin mengenai semua sempadan maritim yang tinggal dan tertunggak antara kedua-dua negara secara serentak," tambah kenyataan itu.
Sehari sebelum perjanjian itu dimeterai, MalaysiaNow melaporkan pakar maritim mengingatkan Putrajaya supaya tidak menandatangani sebarang perjanjian baharu dengan Indonesia untuk menyelesaikan pertikaian itu, mengatakan Malaysia tidak mampu untuk berkompromi dengan sebarang penyelesaian yang merugikan negara.
“Jika Malaysia membuat sebarang kompromi, bukan sahaja Johor akan kehilangan wilayah lautnya, ia juga akan menghadapi kesan negatif terhadap aktiviti ekonomi maritimnya termasuk yang berkaitan dengan Pelabuhan Tanjong Pelepas,” lapor MalaysiaNow memetik sumber Wisma Putra dan diplomatik.
Mereka berkata Pelabuhan Tawau Sabah juga akan terjejas oleh sebarang perjanjian yang menyerahkan tuntutan Malaysia di Laut Sulawesi, sambil menambah pakar maritim membuat kesimpulan bahawa Malaysia boleh menuntut kawasan dalam lingkungan tiga batu nautika dari pantai Johor.
Takiyuddin berkata kerajaan langsung tidak mempedulikan pendapat pakar dalam menandatangani perjanjian itu.
"(Perjanjian ini) bukanlah langkah pro-aktif menyelesaikan pertikaian. tetapi lebih merupakan langkah kompromi yang kurang berhati-hati yang boleh merugikan usaha melindungi hak wilayah Malaysia dan menyentuh soal kedaulatan negara."
Anwar dengan tegas menolak dakwaan itu, dan mempersoalkan siapakah pakar tersebut.
Beliau berkata kerajaan sudah berunding dengan Kementerian Luar, Jabatan Maritim, Majlis Keselamatan Negara, Jabatan Ukur dan Pemetaan serta peguam negara.
Anwar juga berkata Sultan Johor dimaklumkan bahawa pertikaian maritim tidak melibatkan wilayah Johor, tetapi hanya melibatkan Sabah.
Dalam pada itu, Anwar turut bersetuju dengan pandangan ahli Parlimen Pagoh, Muhyiddin Yassin supaya isu pertikaian maritim itu tidak boleh mengorbankan kepentingan dan kedaulatan negara.
Muhyiddin yang juga pengerusi PN terdahulu meminta jaminan perdana menteri supaya segala tuntutan Malaysia tidak akan dikompromikan langsung ketika kedua-dua sedang cuba mencapai mencari jalan penyelesaian.
"Saya setuju. Jaminan bahawa tidak akan dikorbankan kepentingan dan kedaulatan negara.
“Itu memang pendirian kita, kata Anwar.


Ismail akan adakan lawatan rasmi pertama ke Singapura ketika bantahan berhubung Nagaenthran meningkat

Perdana Menteri Ismail Sabri Yaakob akan mengadakan lawatan pertama ke Singapura pada 29 November, ketika bantahan meningkat terhadap hukuman mati ke atas warga Malaysia Nagaenthran K Dharmalingam dan rayuan kerajaan supaya pihak berkuasa republik itu menyelamatkan nyawanya.Dalam sebuah kenyataan, Wisma Putra berkata lawatan Ismail adalah jemputan daripada rakan sejawatnya Lee Hsien Loong sempena pelancaran Laluan Vaksinasi Darat (VTL-land) antara Malaysia dan Singapura.Beliau juga dijangka bakal bertemu dengan Presiden Singapura Halimah Yacob yang digesa hebat untuk memberikan pengampunan kepada Nagaenthran.Sebelum ini, MalaysiaNow melaporkan Wisma Putra sedang meningkatkan usaha diplomatik dengan Singapura supaya pihak berkuasa negara itu menyelamatkan nyawa Nagaenthran, yang akan memohon rayuan bagi kali terakhir pada 30 November.Pada awalnya, Nagaenthran dijadualkan akan menjalani hukuman mati pada 10 November selepas gagal dalam beberapa kali dalam rayuannya.Namun dia didapati positif Covid-19 ketika peguamnya mengejar tarikh akhir penangguhan pelaksanaan hukumannya.Ismail dan Yang di-Pertuan Agong Sultan Abdullah Sultan Ahmad Shah secara peribadi merayu bagi pihak Nagaenthran, sementara petisyen dalam talian mengumpul puluhan ribu tandatangan.Nagaentran ditahan pada 2009 kerana membawa 43 g heroin ke Singapura, negara yang memiliki undang-undang kesalahan dadah paling keras di dunia.Kes beliau menjadi perhatian dunia selepas butiran berhubung keadaan kesihatan mentalnya didedahkan.Diagnosis keupayaan mentalnya mendapati dia memiliki IQ 69 – di bawah nilai ambang 70 di mana seseorang individu itu boleh diisytiharkan sebagai kurang keupayaan intelek.Beberapa perjanjian antarabangsa, yang turut ditandatangani Singapura melarang hukuman mati bagi OKU mental.Wisma Putra berkata Ismail dan Lee akan mengadakan perbincangan kerjasama dua hala antara dua negara, termasuk beberapa peluang batu untuk pemulihan berkesan bagi menangani impak pandemik Covid-19 .“Kedua-dua perdana menteri akan bertukar pandangan mengenai isu-isu serantau dan antarabangsa yang melibatkan kepentingan bersama,” katanya.


Hubungan AS, sekutu akan dipulihkan, kata Biden

Presiden Amerika Syarikat (AS) Joe Biden dalam ucapan sulungnya pada Rabu berkata AS akan memulihkan hubungan dengan sekutunya dan kembali melibatkan diri dengan dunia, lapor Agensi Berita Sputnik.“Kami akan pulihkan hubungan dengan sekutu kami dan sekali lagi melibatkan diri dengan dunia bukan untuk mengharungi cabaran semalam tetapi cabaran hari ini dan akan datang.“Kita akan memimpin bukan hanya sekadar teladan menggunakan kekuatan, tetapi daripada kekuatan teladan yang ditunjukkan,” kata Biden.Biden turut berikrar untuk menjadi penyokong kuat dan boleh diharapkan untuk keamanan, kemajuan dan keselamatan.Beliau turut akan menumpukan usaha untuk “menyatukan semula Amerika” dan menyeru rakyat bersama-sama berganding bahu.“Rakyat Amerika mampu menjadikan negara mereka sekali lagi sebagai peneraju utama dunia,” tambahnya.Mengulas lanjut, Biden berkata pentadbirannya akan menangani isu ketuanan kulit putih dan keganasan domestik.“Sekarang, peningkatan ekstremisme politik, ketuanan kulit putih, keganasan dalam negeri yang harus kita hadapi dan tangani,” ujarnya.Pada masa sama Biden meminta AS menamatkan sengketa yang berterusan.“Kita mesti menamatkan perpecahan ini, puak merah melawan biru, liberal menentang konservatif, orang kampung dengan bandar,” katanya.Biden juga yakin AS mampu memerangi wabak Covid-19.“Kita pasti dapat tangani virus maut itu,” katanya.Biden juga dijangka menandatangani 17 perintah eksekutif yang akan membatalkan beberapa dasar pentadbiran bekas Presiden Donald Trump, seperti menghentikan pembinaan tembok sempadan, menyertai semula Perjanjian Iklim Paris dan Pertubuhan Kesihatan Dunia, menamatkan  projek saluran paip Keystone XL dan menarik balik larangan perjalanan Muslim.Sejurus sebelum berucap, Biden mengangkat sumpah di depan Ketua Hakim Mahkamah Agung, John Roberts.


Kes harian Covid turun ke paras 600 jangkitan, tiada korban

609 kes baru Covid-19 direkodkan semalam menjadikan jumlah keseluruhan sebanyak 5,023,519 kes.
Sebanyak 737 pesakit turut dilaporkan sembuh, menjadikan jumlah keseluruhan kes sembuh sebanyak 4,972,691.
Ketika ini, 13,997 kes aktif direkodkan di mana 13,229 atau 94.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 725 (5.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 43 kes dan 19 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,831 orang.


Muhyiddin meniti di jambatan rapuh?

Kebanyakan pemerhati politik melihat kerajaan Muhyiddin Yassin, berada di dalam keadaan yang tidak selamat.Kedudukan Perikatan Nasional (PN) dalam keadaan yang sangat rapuh. Seperti kata pepatah, bagaikan “telur di hujung tanduk”.Benarkah kerajaan PN masih di dalam keadaan begitu? Tidakkah mutakhir ini, terdapat petunjuk bahawa Muhyiddin kembali mendapat kekuatan.Biarpun tidak seberapa, sekurang-kurangnya dapat membaiki jambatannya untuk membolehkan beliau menghadapi riak gelombang kemelut politik negara.Suara dan rayuan oleh Khalid Samad dan Mujahid Yusof menggambarkan kegelisahan pihak pembangkang terhadap kelemahan mereka.Sekaligus menggambarkan kelemahan dan kegagalan mereka. Tegasnya, mereka tidak mempunyai nombor yang cukup untuk menggulingkan Muhyiddin daripada persada kuasanya.Mujahid merayu sokongan daripada ahli-ahli Parlimen Umno.Persoalanya mengapa? Tentunya cuba menambah kekurangan yang ada di pihak pembangkang, yang sebelum itu ghairah mengatakan Anwar Ibrahim memiliki sokongan 121 ahli Parlimen.Manakala Khalid yang pada mulanya mengatakan terdapat 30 ahli Parlimen Umno yang memberi sokongan kepada Anwar, kemudian merayu supaya Dr Mahathir Mohamad kembali bersama presiden PKR itu.Dakwaan tentang 30 ahli Parlimen itu, menjatuhkan taraf ahli Parlimen Shah Alam sebagai “Pak Lawak” politik.Ini kerana Umno hanya terdapat 39 orang ahli Parlimen sahaja.Bermakna hampir kesemua berpihak kepada Anwar, sedangkan Umno hanya mempunyai 39 ahli Parlimen di Dewan Rakyat.Suara pendokong dan pentaksub Anwar semakin menyepi seolah-olah membawa lara.Keghairahan tentang Anwar akan mengangkat sumpah sebagai perdana menteri kesembilan, sayup-sayup kedengaran di celah kesyahduan mereka.Keyakinan untuk Anwar menjadi perdana menteri kesembilan berlalu bersama bayu pagi.Dakwaan tentang 30 ahli Parlimen itu, menjatuhkan taraf ahli Parlimen Shah Alam sebagai “Pak Lawak” politik.Kenyataan Ahmad Zahid Hamidi semalam disambut rasa pilu oleh Setiausaha Agung PKR Saifuddin Nasution Ismail.Dengan nada seorang yang kecewa, seperti ditinggalkan kekasih, beliau menyatakan “PKR mengambil maklum dan menghormati kenyataan yang dibuat presiden Umno.Beliau menyatakan akan meneruskan perjuangannya untuk menggembalikan mandat rakyat.Jelas kekecewaan dari rantaian kata-katanya. Beliau persis Buddha, berkelana mencari Nirvana.Sebenarnya, kenyataan Zahid semalam memaku kejap “keranda harapan” kepada pihak yang bermimpi untuk menjadi perdana menteri kesembilan termasuk Anwar, Tengku Razaleigh Hamzah dan Mahathir.Ramai yang berpendapat Razaleigh yang dikenali sebagai Ku Li hanyalah meletakkan harapan sekiranya berlaku kejatuhan Muhyiddin dan tiada pihak mempunyai angka yang cukup untuk membentuk kerajaan.Maka beliau boleh mencelah menjadi perdana menteri interim.Itupun hanya sementara sebelum terdapatnya seseorang ahli Parlimen yang boleh mengumpul jumlah yang cukup untuk menjadi perdana menteri kesembilan.Pemerhati politik berpendapat Ku Li juga mengharapkan jawatan utama diperolehi sekiranya Yang di Pertuan Agong mengisytiharkan darurat seperti mana peruntukan Perlembagaan dalam perkara 150.Tetapi dibaca bersama dengan perkara 40. Itupun sekiranya Agong tidak memilih Muhyiddin untuk menjadi pengerusi kerajaan darurat.Sandaran bagi pemerhati politik terhadap Ku Li adalah beliau merupakan ahli Parlimen yang paling senior dan pernah memegang beberapa jawatan kerajaan.Biarpun Pejuang mengisytiharkan Mahathir adalah orang yang paling layak untuk menjadi perdana menteri kesembilan tetapi nampaknya harapan itu bagai bermimpi di siang hari.Penulis percaya Muhyiddin mampu meniti di jambatan rapuhnya sehingga ke desitinasi terakhir kerana Zahid memberi kekuatan baru kepada beliau sambil melemahkan “nafsu syahwat” pesaing-pesaingnya.Barangkali Muhyddin tidak semata-mata menyandarkan keyakinannya kepada sokongan Zahid semalam.Sebaliknya mungkin di dalam diam-diam beliau sudah menyambar Mohd Shafie Apdal di dalam kelemasan, selepas hilang jawatan ketua menteri Sabah.Tentulah Shafie sedang berusaha untuk mendapatkan tangki oksigen buat dirinya. Itu bermakna antara mereka sama-sama perlu-memerlukan.Shafie ingin memanjangkan nyawanya di dalam politik tanah air.Manakala Muhyiddin mahu melanjutkan usia kerajaan PN dan jawatan perdana menteri.Sekiranya Muhyiddin dapat mencungkil lapan ahli Parlimen Warisan di negeri Bawah Bayu, maka kerajaan PN akan selamat sehingga Pilihan Raya Umum ke-15 (PRU15).Rombakan Kabinet oleh Muhyiddin akan nampak lebih sesuai sekiranya dilakukan selepas penyertaan gerombolan Shafie.Rombakan dilakukan seperti suatu keperluan dan bukan disebabkan tekanan daripada Umno.Beliau perlu menukar Senator yang memegang jawatan menteri atau timbalan menteri kepada ahli Dewan Rakyat.Senator-senator tersebut tidak dapat memberi undi kepadanya di Dewan Rakyat.Kesimpulanya, biarpun Muhyiddin meniti di jambatan rapuh, tetapi beliau masih mampu mencecah ke gigi tebing penghujung jambatan. Beliau boleh menyiapkan diri untuk menghadapi PRU15.* Kamarazaman Yacob adalah bekas aktivis mahasiswa 1970-an.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


RM400 juta mengalir ke dalam saham tempatan, pecah trend sejak 2019

Lebih dari AS$97 juta (RM400 juta) mengalir masuk ke dalam saham tempatan sejak tiga minggu lalu selepas dua tahun pelabur asing meninggalkan pasaran ekuiti Malaysia, kata penganalisis saham Bloomberg.Laporan itu membandingkan pengaliran masuk dana-dana luar pada bulan ini dengan gabungan pengeluaran sebanyak AS$1 bilion dari empat pasaran lain di Asia Tenggara.Ia juga turut mendedahkan penilaian dalam perbandingan ekuiti utama di Malaysia, Bursa Malaysia KLCI, sebagai antara yang terendah di rantau ini dengan dividen serendah 3% yang dilihat paling tinggi antara indeks-indeks Asia Pasifik selepas Singapura.Laporan itu turut berkata pelabur asing berubah menjadi pembeli bersih dan ia penting bagi Malaysia ketika berbilion dolar dana luar dikeluarkan tahun lepas sewaktu menghadapi krisis politik dan kesihatan awam susulan pandemik Covid-19.“Ada peranan penting bagi Malaysia selepas ia dilihat kurang aktif,” kata Geoffrey Ng dari Fortress Capital Asset Management kepada Bloomberg.“Sebahagian sebab kenapa ramai pelabur luar menjual saham mereka adalah kerana ketidaktentuan politik, kini sudah tidak dirasakan lagi,” kata Ng di samping turut mengingatkan pandangan itu hanya berdasarkan data selama sebulan.Pada Januari, Perdana Menteri Muhyiddin Yassin mengumumkan perintah darurat Covid-19 bagi mengekang kes terus meningkat dalam negara ketika ramai pemimpin Umno mengancam untuk menarik kembali sokongan kepada Perikatan Nasional.Perintah darurat itu dilihat sebagai sebuah langkah untuk menangguhkan Parlimen bagi menghalang pilihan raya tergempar semenjak kejatuhan kerajaan Pakatan Harapan bagi mengutamakan peperangan membendung pandemik Covid-19.Pakar-pakar kesihatan turut menasihatkan kerajaan bahawa pilihan raya yang diadakan ketika pandemik akan mencetuskan peningkatan jangkitan dan boleh menjadikan sistem kesihatan awam negara lumpuh.Bloomberg berkata sejak dua bulan lalu, pemegang saham luar di syarikat-syarikat Malaysia adalah yang paling terendah di Malaysia sejak sedekad lalu memetik angka kajian CGS CIMB Research.“Menamatkan bulan Mac dengan angka positif akan menghentikan pengeluaran asing dari saham tempatan sejak 2009,” tambah laporan terseut.Indeks Bursa Malaysia KLCI dilihat meningkat sebanyak 1.1% pada bulan Mac.Syarikat seperti Genting Bhd dan juga bank-bank lain menerima keuntungan selepas penularan Covid-19 semakin menurun dan program vaksinasi turut aktif dijalankan, kata laporan itu lagi.Sementara itu, sebuah tinjauan Standard Chartered (SC) meletakkan Malaysia dalam ranking kedua bagi negara pilihan Asia Tenggara bagi pelaburan asing dalam sebuah senarai yang diungguli Jepun, China dan Australia.Beberapa responden dalam kalangan pemimpin perniagaan di Eropah, Amerika Syarikat meletakkan Malaysia di tangga kedua selepas Singapura dalam pasaran-pasaran Asing yang menunjukkan trend keuntungan mengatasi Thailand, Indonesia dan Filipina.


PN kemuka usul bahas keracunan nikotin libat kanak-kanak usia 2 tahun

Seorang ahli Parlimen Perikatan Nasional (PN) mengemukakan usul kepada Yang di-Pertua Dewan Rakyat Johari Abdul untuk membahaskan kes keracunan nikotin melibatkan seorang kanak-kanak perempuan berusia dua tahun, baru-baru ini.
Ahli Parlimen Tanjong Karang, Dr Zulkafperi Hanapi menghantar usul tersebut kepada pejabat Yang di-Pertua Dewan Rakyat semalam dan diterima pada hari yang sama.
Memetik laporan portal kesihatan, CodeBlue menyebut usul itu dihantar mengikut Peraturan Mesyuarat Fasal 18(1) dan (2) yang membenarkan mana-mana ahli Parlimen untuk memohon kebenaran membincangkan perkara yang "mendesak dan berkepentingan awam".
"Usul ini adalah perkara yang jelas berkaitan nikotin yang kini boleh digunakan secara bebas oleh rakyat termasuk kanak-kanak berikutan pengecualian nikotin daripada Akta Racun 1952 di bawah kuasa menteri kesihatan sendiri,” kata Zulkafperi dalam usul itu seperti dipetik CodeBlue.
“Usul ini adalah mendesak, kerana nikotin sudah berada dalam pasaran dan tiada undang-undang yang mengawal penggunaannya.
“Usul ini juga melibatkan kepentingan awam kerana ia (nikotin) boleh disalahgunakan oleh sesiapa sahaja, termasuk bayi, kanak-kanak, murid sekolah, wanita, atau wanita mengandung."
Melalui usul itu, beliau turut meluahkan kebimbangan sekiranya masyarakat atau orang awam percaya bahawa nikotin adalah selamat digunakan secara terbuka dan tidak perlu ditakuti kerana ianya tidak berbahaya sama sekali.
Tulisnya, ini adalah satu tanggapan yang salah berpunca daripada tindakan Putrajaya menyahsenaraikan cecair nikotin atau gel – bahan utama untuk produk vape daripada Akta Racun 1952 yang secara halus membawa kepada kecuaian penggunaan dalam kalangan rakyat di negara ini.
Sebelum ini, Menteri Kesihatan Dr Zaliha Mustafa mengesahkan pengecualian nikotin daripada Akta Racun 1952.
Keputusan berkenaan tetap dilaksanakan meskipun bertentangan dengan keputusan sebulat suara Lembaga Racun.
Langkah tersebut memberi ruang kepada kerajaan untuk mencukai produk vape seperti diumumkan dalam Belanjawan 2023.
"Mungkin dalam kes kanak-kanak berusia dua tahun ini hanyalah permulaan dan sebahagian kecil sahaja daripada isu ini, dengan rakyat Madani berkemungkinan akan mengalami kes yang lebih teruk pada masa hadapan.
"Siapa yang akan dipersalahkan atau harus bertanggungjawab sepenuhnya atas bencana nikotin ini?” katanya.
Terdahulu, Kementerian Kesihatan (KKM) dalam satu kenyataan media memaklumkan seorang kanak-kanak perempuan berusia dua tahun mungkin mengalami keracunan nikotin akut selepas dipercayai tertelan cecair daripada peranti rokok elektronik jenis pakai buang dalam insiden di Bera, Pahang pada 30 Mei lepas.
Menurut KKM, pada hari kejadian, mangsa yang tidak mempunyai sejarah penyakit kronik ditemui datuknya dalam keadaan batuk, muntah serta sesak nafas dan terdapat peranti rokok elektronik jenis pakai buang berhampiran mangsa.
Mangsa bagaimanapun telah dirujuk ke Hospital Sultan Ahmad Shah di Temerloh kerana memerlukan bantuan pernafasan di Unit Rawatan Rapi (ICU) kanak-kanak.


Di sebalik calon tunggal sosialis pada PRN Johor

Parti Sosialis Malaysia (PSM) meletakkan seorang calon bertanding dalam Pilihan Raya Negeri (PRN) Johor pada 12 Mac ini. Sosialis? Ada lagi rupanya sosialis pada zaman ini.Lebih-lebih lagi di Malaysia. Golongan dan fahaman sosialis mengalami pukulan maut apabila Soviet Union runtuh pada tahun 1989.Ramai orang sosialis yang meninggalkan fahaman mereka apabila kuasa besar itu tumbang walaupun sememangnya ideologi Soviet berbeza, malah bertentangan dengan kebanyakan aliran yang mereka pegang.Tetapi dengan jatuhnya Soviet, semua aliran fahaman sosialisme itu juga dianggap gagal dan hanya menjadi rujukan sejarah dan bahan nostalgia.Banyak parti-parti sosialis dan komunis di seluruh dunia menggugurkan ideologi itu daripada perlembagaan mereka dan melakukan penjenamaan semula.Mereka kini lebih dikenali sebagai golongan kiri yang fahaman politiknya menjadi pelbagai bentuk. Sementara yang masih mahu memegang fahaman komunis dipanggil sebagai aliran kiri jauh (far left).Tetapi kebanyakan golongan sosialis merupakan kiri tengah (centre left).Selepas kejatuhan Soviet Union itu, sosialisme yang dahulunya menjadi tarikan dalam kalangan intelektual dan anak-anak muda sudah tidak popular lagi.Paling hampir mereka mendukung fahaman kiri adalah dengan mereka memilih aliran demokrasi sosial, iaitu pegangan politik di sebahagian besar negara-negara Eropah khususnya di rantau utara atau Nordic.Maka dengan kehilangan tarikan daripada fahaman sosialisme, ramai orang beralih kepada liberalisme, konservatisme dan nasionalisme.Golongan pekerja dan marhaen yang dahulunya bersama sosialisme beralih kepada sikap populis kanan dengan berasaskan pada etnik atau agama.Di negara Islam pula, anak-anak muda yang dahulunya mesra terhadap sosialisme pada tahun 1950-an dan 1960-an cenderung kepada Islamisme pada tahun 1980-an, selari dengan apa yang dipanggil sebagai Era Kebangkitan Islam, ditandai dengan Revolusi Islam Iran.Namun begitu, ada segelintir golongan kiri terus memegang fahaman mereka walaupun perbahasaan mengenai ideologi itu berterusan dalam kalangan intelektual dan aktivisnya.Tetapi mereka amat kecil dan tidak mampu memberi impak terhadap politik negara masing-masing.Sementara itu, ada sosialis dalam kalangan warga tua berpegang pada fahaman itu sebagai nostalgia dan warisan satu perjuangan yang hanya wujud dalam impian atau fantasi.Tetapi dalam tahun 2000-an, bibit-bibit tarikan fahaman ini kelihatan muncul di kalangan anak muda di sebahagian dunia yang tidak berkaitan antara satu-satu sama lain.Golongan kiri memenangi pilihan raya atau sekurang-kurangnya mempunyai kerusi cukup banyak untuk menentukan kerajaan.Di Eropah, ia berlaku di Greece, Sepanyol dan Portugal. Kini, Parti Komunis duduk dalam kerajaan di Lisbon.Tetapi tentunya komunis dekarang tidak seperti dahulu. Tentulah mereka mengambil pelajaran daripada kegaagalan eksperimen Soviet Union.Ahli-ahli politik itu adalah dari kalangan anak-anak muda yang tiada kaitan dengan generasi sosialis sebelum ini.Malah ada daripada mereka menamakannya “Sosialisme Abad ke-21” untuk membezakan dan memisahkannya daripada fahaman terdahulu yang gagal dan penuh penuh penderitaan.Tetapi asas pada nilai kiri tetap ada iaitu kawalan terhadap kapitalisme, kesaksamaan, keadilan sosial, penekanan terhadap kepentingan rakyat dan pembelaan kaum pekerja dan golongan marhaen.Ciri penting abad ke-21 ialah kebebasan, hak asasi manusia, kemanusiaan dan demokrasi yang mana pada abad ke-20, banyak pendukung sosialisme bersikap autoritarian dan meremehkan demokrasi.Paling ketara kebangkitan semula sosialisme ini berlaku di Amerika Selatan yang mana pemimpin-pemimpin kiri memenangi pilihan raya dan menubuhkan kerajaan, walaupun ada antaranya gagal juga untuk mengurus ekonomi dan ditolak oleh rakyatnya.Ia berlaku di Brazil, Argentina, Bolivia, Uruguay, Venezuela dan Nicaragua.Tahun lalu, calon kiri di Chile berjaya memenangi pilihan raya presiden.Di negara Barat iaitu Greece, Itali, Portugal dan Sepanyol mempunyai parti kiri yang kuat serta ada yang sudah menjadi kerajaan.Di Amerika Syarikat, pencabar utama Joe Biden untuk menjadi calon Parti Demokratik, Bernie Sanders mengisytiharkan dirinya sosialis demokratik.Beliau kemudian meminta penyokongnya memberi undi kepada Biden bagi menghalang Donald Trump dipilih semula.Di Malaysia, sosialisme mempunyai stigma negatif kerana seringkali dikaitkan dengan komunisme dan amat sukar untuk menarik sokongan orang ramai.Tambahan pula, sosialisme memerlukan pengetahuan dan pembacaan luas untuk memahaminya.PSM mengemukakan seorang pengarah filem yang pernah memenangi hadiah peringkat antarabangsa, R Arangkannal, berusia 46 tahun, asal Skudai.Beliau berkelulusan bidang perfileman dan sains politik dari Universiti Sains Malaysia.Arangkannal atau Ara merupakan aktivis sosial yang menawarkan khidmatnya kepada penduduk Kota Iskandar dengan tumpuan kepada tiga isu iaitu mengurangkan kos hidup rakyat, perumahan mampu milik dan program jaminan kerja rakyat di Johor.Beliau berdepan dengan penyandang iaitu Timbalan Pengerusi Amanah Johor Dzulkefly Ahmad dari Pakatan Harapan (PH) yang meraih kemenangan selesa dengan majoriti 14,543 undi pada Pilihan Raya Umum ke-14 (PRU14), Setiausaha Kerja Umno Johor Pandak Ahmad dari Barisan Nasional (BN), Samsudin Ismail dari Bersatu yang mewakili Perikatan Nasional (PN) dan Dr Zaini Abu Bakar dari Pejuang.Tumpuan pertandingan ini adalah lebih kepada antara PH dan BN.Sementara kehadiran calon Bersatu dan Pejuang dipercayai hanya menghakis undi PH.Ini kerana dalam PRU14 lalu, Amanah menang ketika mana penyokong-penyokong Bersatu dan Pejuang sekarang berada dalam PH.Calon Amanah turut memperoleh banyak undi daripada penyokong DAP dan mereka yang menolak BN.Pengundi PAS pula akan menyokong PN. Dalam keadaan ini, PSM kelihatannya tidak ada tempat.Sementara undi anak-anak muda pula tidak diketahui akan ke mana.Tetapi kerusi Dewan Undangan Negeri (DUN) Kota Iskandar terletak di bawah kawasan Parlimen Iskandar Puteri yang diwakili oleh Lim Kit Siang, pemimpin DAP.Satu lagi kawasan DUN ialah Skudai yang turut dikuasai DAP dalam PRU14.Iskandar Puteri adalah kawasan yang awalnya dibentuk daripada kawasan Gelang Patah.Dalam sejarah pilihan raya, Razak Ahmad dari Parti Rakyat Malaysia (PRM) pernah menjadi pencabar utama BN.Paling akhir beliau bertanding di Gelang Patah ialah pada tahun 1995 ketika PRM merupakan sebahagian daripada gabungn Gagasan Rakyat pimpinan Tengku Razaleigh Hamzah, presiden Parti Melayu Semangat 46.Razak adalah pemimpin PRM Johor sejak tahun 1970-an lagi, ketika parti itu masih bernama Parti Sosialis Rakyat Malaya (PSRM).Walaupun beliau tidak pernah menang tetapi Razak menjadi suara tunggal melawan BN ketika Johor masih merupakan kubu Umno.Beliaulah yang meletak asas penentangan rakyat Johor terhadap BN.Selepas kejatuhan Soviet, PSRM menggugurkan sosialisme daripada perlembagaannya dan parti itu hanya dikenali sebagai PRM.Ekoran itu, salah seorng pemimpinnya, Nasir Hashim keluar parti dan menubuhkan PSM bersama beberapa NGO kiri.Kerajaan tidak meluluskan PSM dan ia hanya didaftarkan selepas 20 tahun berjuang di mahkamah.PSM memperoleh satu kerusi Parlimen dan satu DUN dalam pilihan raya tahun 2008 melalui pakatan dengan PKR dan Pakatan Rakyat (PR).PSM dapat bertahan satu kerusi Parlimen tetapi gagal dalam kawasan DUN, apabila PAS yang walaupun anggota PR turut bertanding dan memecah undi pembangkang dengan mengakibatkan kemenangan BN di Kota Damansara pada PRU tahun 2013.Selepas itu, PSM terus kalah apabila bertanding sendiri dalam PRU tahun 2018 dan pilihan raya kecil kawasan DUN Semenyih pada tahun 2019.Rakyat Malaysia tidak dapat menerima sosialisme tetapi akan sentiasa ada generasi baru yang meneruskan perjuangan ideologi itu.


Malaysia rekod kes demam denggi terendah dalam tempoh sedekad tahun lalu

Malaysia merekodkan sebanyak 26,365 kes demam denggi sepanjang 2021 iaitu penurunan sebanyak 70.8% berbanding 90,304 kes tahun sebelumnya (2020), kes terendah sejak sedekad lalu.Ketua Pengarah Kesihatan Dr Noor Hisham Abdullah berkata dalam tempoh sama kematian disebabkan demam denggi juga menurun daripada 145 kematian pada 2020 kepada 20 kematian tahun lepas.“Ini merupakan kali pertama kementerian kesihatan (KKM) merekodkan kes denggi dan kematian terendah sejak sedekad itu.“Faktor utama penurunan kes denggi tersebut masih belum dapat ditentukan, namun begitu denggi kekal sebagai ancaman kesihatan awam di Malaysia ketika pandemik Covid-19,” katanya dalam satu kenyataan hari ini.Ia bersempena sambutan Hari Penyakit Tropika Terabai (NTDs) Sedunia semalam (30 Januari).Bagaimanapun katanya, berdasarkan data dan trend penyakit demam denggi sebelum ini, KKM mendapati terdapat lonjakan kes demam denggi pada 2010, 2015 dan 2019.Wabak denggi di Malaysia dijangka akan mencatatkan peningkatan yang tinggi setiap empat hingga lima tahun kitaran.“Oleh demikian, kes demam denggi dijangka akan meningkat semula pada 2024 atau 2025, dengan insiden dijangkakan lebih tinggi daripada jumlah kes dicatatkan pada 2019,” katanya.Berkongsi kisah kejayaan kawalan denggi di negara ini, Dr Noor Hisham berkata, ia berfokus kepada langkah kesihatan awam terutama pengesanan awal dan pengurusan vektor memandangkan setakat ini belum ada mekanisme berkesan mengatasi virus denggi.Antaranya mewartakan penyakit denggi di bawah undang-undang Malaysia sejak 1988, menambah baik kaedah pemakluman sistem dalam talian, iaitu e-Notifikasi dan eDengue, mengenal pasti sistem maklumat penjagaan kesihatan secara digital dan membangun sistem pemetaan risiko bagi memudahkan perancangan aktiviti kawalan vektor di lapangan.Katanya lagi, dari aspek pengurusan vektor, Malaysia adalah negara kedua di dunia selepas Australia yang mengendalikan kawalan denggi dengan memanfaatkan kebaikan nyamuk Wolbachia sejak 2019 berikutan penemuan positif daripada kajian tempatan.Sementara itu, Dr Noor Hisham berkata tidak seperti kebanyakan penyakit berjangkit yang lain, denggi tidak menpunyai rawatan khusus seperti antivirus.“Walaupun pada masa ini terdapat vaksin denggi di pasaran, namun Malaysia tidak memenuhi kriteria yang telah disarankan oleh WHO yang menetapkan kadar seroprevalensi denggi sekurang-kurangnya 80 peratus pada usia sembilan tahun untuk dipertimbangkan di bawah program imunisasi kebangsaan.“Selain itu, tiada alat domestik yang benar-benar berkesan untuk melindungi masyarakat semasa waktu puncak nyamuk Aedes menggigit, contohnya kelambu, vest dan sebagainya,” katanya.Bagi perancangan masa depan, beliau berkata Bahagian Kawalan Penyakit telah bekerjasama dengan dua rakan kongsi antarabangsa untuk melaksanakan Sistem Amaran Awal, Amaran dan Tindak Balas (EWARS) dan Sistem Ramalan Denggi Berasaskan Satelit Model (DMOSS).Katanya kerjasama ini bertujuan meneroka prospek untuk menggabungkan amaran awal dan ciri-ciri ramalan sistem pengawasan denggi kebangsaan bagi meningkatkan kesiapsiagaan dan aktiviti pencegahan yang lebih intensif.KKM juga menasihati orang ramai mencegah penularan denggi di peringkat isi rumah termasuk penghapusan tempat pembiakan nyamuk Aedes; perlindungan daripada gigitan nyamuk mengikut kapasiti individu dan mendapatkan rawatan awal sekiranya mengalami simptom demam denggi seperti demam, sakit otot dan sendi, sakit belakang dan ruam.


DAP tak akan sertai Anwar, ahli Parlimen Umno menjauhkan diri

Pemimpin DAP dikatakan berang dengan tindakan terbaru Presiden PKR Anwar Ibrahim yang ingin merampas kuasa melalui pembelotan ahli Parlimen, dilihat sebagai keretakan terbaru dalam Pakatan Harapan (PH) sejak kehilangan kuasa awal tahun ini.Ini kerana Anwar dikatakan disokong bekas penyokong kuatnya, Presiden Umno Ahmad Zahid Hamidi, dan juga beberapa ahli Parlimen Barisan Nasional (BN) yang berdepan dengan pertuduhan rasuah di mahkamah.MalaysiaNow difahamkan pemimpin DAP “menyatakan dengan jelas” kepada Anwar 42 ahli Parlimen parti itu tidak akan menyertai mana-mana gabungan bersama ahli Parlimen Umno “terutama mereka yang terpalit dengan kes rasuah”.“Ini sebabnya mengapa Anwar terus membuat temu janji untuk mengadap Yang Dipertuan Agong, dengan harapan bakal mendapat lebih banyak sokongaan daripada ahli Parlimen Umno,” kata seorang pembantu kepada ahli politik PKR.Zahid kini berdepan dengan 47 pertuduhan membabitkan rasuah, pecah amanah dan pengubahan wang haram, merupakan yang tertinggi dalam kalangan bekas pemimpin kerajaan Barisan Nasional (BN) sejak tumbang pada tahun 2018.Semalam, Anwar berkata Sultan Abdullah Ahmad Shah berkenan untuk beliau mengadap pada hari selasa, 13 Oktober, di mana beliau akan mempersembahkan perincian dakwaan memiliki sokongan “kukuh dan meyakinkan” daripada anggota Dewan Rakyat untuk membentuk kerajaan baru.Kenyataan ini dikeluarkan tiga minggu selepas Anwar mengisytiharkan kerajaan pimpinan Perdana Menteri Muhyiddin Yassin tumbang dan beliau bakal membentuk sebuah kerajaan “majoriti Melayu”.Tetapi, seorang sumber berkata, walaupun tanpa jumlah itu, Anwar dikatakan sudah berpuas hati kerana dapat mengadap Agong.“Antara hari ini hingga Selasa depan, terdapat pelbagai kemungkinan taikun-taikun perniagaan yang tidak biasa dengan permainan angka ini akan berdiri di belakang Anwar, semuanya kerana perkenan Agong,” kata sumber itu tanpa menjelaskan secara terperinci.MalaysiaNow difahamkan terdapat beberapa ahli Parlimen Umno sudah menjauhkan diri daripada Anwar selepas mengetahui nama mereka tersenarai dalam senarai yang akan dipersembahkan ke istana.Sekurang-kurangnya seorang daripada mereka, Ahli Parlimen Jerantut Ahmad Nazlan Idris bertindak membuat laporan polis semalam yang mendakwa beliau tidak pernah memberikan sebarang persetujuan agar namanya disenaraikan Anwar.Dua lagi nama yang turut tampil menafikan mereka menyokong Anwar ialah Ahli Parlimen Padang Terap Mahdzir Khalid dan Ahli Parlimen Jempol Salim Shariff.


Putrajaya perhalusi insurans Covid jemaah, pelawat ke Arab Saudi

Kerajaan akan memperhalusi dan membincangkan isu berkaitan syarat terbaru yang diumumkan oleh Arab Saudi, supaya jemaah dan pelawat asing yang berkunjung ke negara itu mesti mempunyai perlindungan insurans Covid-19.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri berkata, pihaknya akan meneliti kenyataan rasmi berkaitan, terlebih dahulu.“Bagi saya masalah itu tidaklah besar sangat sebab kita banyak badan dan ejen insurans diiktiraf, dan perkara ini kami akan perhalusi satu persatu,” katanya kepada pemberita selepas menghadiri Majlis Pelancaran Masjid Sebagai Pusat Transit Keganasan Rumah Tangga di Masjid Wilayah Persekutuan hari ini.Semalam media melaporkan syarat terbaharu diumumkan Bank Pusat Saudi dan Majlis Koperasi Insurans Kesihatan itu, yang bertujuan menyediakan rawatan kesihatan kepada individu dilindungi insurans, jika dijangkiti Covid-19 sepanjang tempoh mereka berada di negara itu, dan membolehkan pesakit mendapat akses segera kepada rawatan.Ia juga menyediakan perlindungan insurans untuk menampung kos bagi kes yang dikesan serta kuarantin, selain kes kecemasan untuk pemindahan perubatan.